Bukan salah Alcantara
Oleh KOSMO!

12 Februari 2021, 2:00 pm
LIVERPOOL – Pemain tengah baharu Liverpool, Thiago Alcantara terpaksa melalui tempoh yang sukar dalam kariernya apabila dikatakan menjadi punca kepada aksi hambar dipamerkan pasukan itu musim ini.
Dua bekas pemain Liverpool, John Barnes dan Dietmar Hamann antara dua individu berpengaruh yang mengkritik dengan keras aksi Alcantara sambil menyifatkan pemain itu sebagai tidak sesuai dengan corak permainan Liverpool.
Hamann mendakwa Alcantara terlalu perlahan dan tidak mampu untuk beraksi dengan cara permainan Liverpool sementara Barnes pula berpendapat, pemain itu masih belum dapat menyesuaikan diri dengan corak aksi tiga pemain serangan, Sadio Mane, Roberto Firmino dan Mohamad Salah.
Bagaimanapun, seorang lagi bekas pemain Liverpool, Michael Thomas percaya bahawa kritikan tersebut hanyalah untuk menjadikan Alcantara sebagai ‘kambing hitam’ ekoran prestasi merudum dipamerkan oleh Liverpool musim ini.
“Dia hanya dijadikan ‘kambing hitam’ kerana persembahan yang dipamernya tidaklah terlalu teruk berbanding pemain lain.
“Alcantara adalah seorang pemain yang berkualiti dan adakalanya dia lebih pantas berfikir berbanding pemain lain. Pasukan sedang berdepan krisis prestasi secara keseluruhan dan dia bukanlah satu-satunya pemain yang perlu dipersalahkan,” katanya.

Bekas pemain berusia 53 tahun itu mengakui bahawa realitinya adalah persembahan Liverpool ketika ini berdepan masalah tetapi Alcantara telah mempamerkan aksi yang baik sejak beberapa perlawanan lalu.
“Saya fikir kita sebagai peminat dan pemerhati terlalu cepat untuk membuat keputusan dan melupakan apa yang telah disumbangkan oleh pemain sebelum ini.
“Beberapa kemenangan selepas ini akan mengubah mood dan kedudukan tetapi melihat cara Manchester City beraksi, ia sukar untuk pasukan lain memintas mereka ketika ini,” jelasnya. – AGENSI


Kemenangan ke-200 Guardiola
Oleh KOSMO!

12 Februari 2021, 11:40 am
LONDON – Pengurus pasukan Manchester City, Pep Guardiola mengakui gembira dengan prestasi skuad kendaliannya itu selepas melakar sejarah dengan melebarkan rekod kemenangan buat kali ke-15 tanpa tewas sejurus mengatasi Swansea pada saingan Piala FA awal pagi semalam.
Hasil kemenangan itu, pendahulu saingan Liga Perdana Inggeris (EPL) itu kini melangkah ke suku akhir Piala FA selepas menumbangkan Swansea 3-1 menerusi jaringan Kyle Walker, Raheem Sterling dan Gabriel Jesus.
Lebih manis, kemenangan itu juga adalah yang ke-200 buat Guardiola dalam 268 perlawanan dan dilihat dalam landasan tepat untuk menjuarai empat trofi musim ini.
“Pesanan ini adalah untuk kami sendiri kerana pasukan ini datang untuk memenangi perlawanan. Itu adalah perkara yang paling penting tetapi kami tidak dapat menafikan bahawa kami bangga kerana kelab kami memecahkan rekod.
“Saya akui untuk berada pada tahap ini bukan mudah terutama untuk meraih kemenangan ke-15 berturut-turut,” katanya.
Dalam pada itu, Guardiola turut memuji persembahan Swansea yang memberi tentangan hebat ketika cuba mencari gol penyamaan menerusi dua percubaan tepat.

“Swansea bermain dengan baik dan mereka turut melakukan serangan berbahaya. Mereka mempunyai dua peluang keemasan dan hampir membuatkan kita tewas.
“Mereka bertahan dengan cukup agresif tetapi kami mengawal permainan dengan baik. Kami melangkah ke suku akhir dan ia adalah satu lagi langkah positif,” ujarnya. – AGENSI


Kementerian dan polis Indonesia siasat isu Aisha Weddings
Oleh KOSMO!

12 Februari 2021, 12:59 pm
JAKARTA – Isu hangat berkenaan laman web kahwin muda Aisha Weddings di Indonesia dilaporkan sedang dalam siasatan polis dan Kementerian Pembangunan Wanita dan Perlindungan Anak (PPPA), lapor Liputan6, hari ini.
Menteri PPPA, I Gusti Ayu Bintang Puspayoga berkata mengahwinkan kanak-kanak di bawah umur adalah satu risiko besar kerana mereka belum matang dari segi kewangan, fikiran dan pendidikan.
“Alasan mengahwinkan anak bawah umur kerana tidak mahu mereka mati kelaparan adalah sebab yang tidak munasabah dan mementingkan diri sendiri.
“Kerajaan memberikan bantuan sosial setiap bulan kepada keluarga yang memerlukan ketika penularan pandemik Covid-19, jadi alasan kelaparan itu tidak boleh diterima,” katanya dalam satu sidang media khas PPPA, semalam.
Dalam masa sama, Ketua Pengarah Aplikasi Informasi (Dirjen Aptika) Kementerian Komunikasi dan Penerangan, Samuel Abrijani Pangarepan, mengatakan bahawa pihaknya sudah tidak menemui laman web dan Facebook Aisha Weddings.
Samuel berkata akaun tersebut sudah dipadam atau ditarik balik oleh pemilik web setelah isu ini menjadi tular dan mendapat perhatian pihak berkuasa.

“Laman web dan facebook Aisha Weddings sudah tidak dapat ditemukan. Mungkin pemiliknya bertindak memadamkan platform itu,” katanya.
Sementara itu, Polis Daerah (Polda) Metro Jaya mengesahkan menerima laporan dari Sahabat Millenial Indonesia (Samindo) mengenai laman web Aisha Weddings.
“Laporan tersebut telah diserahkan kepada Bahagian Informasi Jenayah Polda Metro Jaya. Polis kini dalam proses mengesahkan maklumat dalam laporan yang diterima,,” kata Ketua Perhubungan Awam Polda Metro Jaya, Komisioner Besar Yusri Yunus di Ibu Pejabat Polis Metro Jaya, Jakarta.
Yusri juga menjamin bahawa siasatan kes akan berterusan walaupun pemilik Aisha Weddings sudah memadamkan laman web tersebut.
“Jejak digital tidak akan hilang meskipun akaun atau laman webnya dipadam atau ditarik balik,” katanya.
Awal minggu ini, promosi kahwin muda dan poligami yang dibuat oleh Aisha Weddings yang menggalakkan perkahwinan bawah umur seawal usia 12 tahun menimbulkan kemarahan masyarakat tempatan.
Alasan kahwin awal yang diberikan oleh laman web itu adalah bagi mengelakkan anak-anak tergoda dengan nafsu, menyelamatkan mereka daripada kelaparan dalam keluarga miskin dan membantu meringankan beban ibu bapa di kala berdepan impak pandemik Covid-19. – Agensi


Presiden AS terima ugutan bunuh
Oleh KOSMO!

12 Februari 2021, 11:12 am
RALEIGH, Carolina Utara – Seorang lelaki di Carolina Utara didakwa mengugut mahu membunuh Presiden Amerika Syarikat (AS) Joe Biden, menurut pertuduhan jenayah persekutuan yang tidak didedahkan di mahkamah, lapor stesen penyiaran CNN semalam.
David Kyle Reeves, 27, dari Gastonia, North Carolina, ditangkap pada 5 Februari lalu kerana dengan sengaja membuat ugutan bunuh dan berniat mencederakan Presiden, menurut kertas pertuduhan itu.
Pendakwa raya mendakwa bahawa antara 28 Januari dan 1 Februari, Reeves menghubungi talian rasmi White House berkali-kali melalui telefon dan membuat ancaman terhadap Biden.
Dalam satu panggilan, Reeves dilaporkan mengeluarkan kata-kata ingin  membunuh semua orang dan memotong kepala Biden,”  menurut aduan tersebut.
Reeves memberitahu Ejen Perkhidmatan Rahsia bahawa dia mempunyai kebebasan bersuara dan tidak melakukan apa-apa kesalahan,” menurut afidavit untuk menyokong aduan jenayah itu.
Reeves dihadapkan ke Mahkamah Persekutuan Carolina Udara semalam dan diperintahkan untuk terus berada dalam tahanan.

“Reeves mengaku tidak bersalah dan menerima penilaian kesihatan mental yang sesuai,” kata peguamnya, Kevin Tate, peguam litigasi kanan untuk pejabat Pembela Awam Persekutuan Daerah Barat, Carolina Utara, dalam emel kepada CNN.
Reeves kini ditahan di penjara Mecklenburg County.
Tuduhan melakukan ugutan terhadap presiden AS boleh dikenakan hukuman maksimum lima tahun penjara dan denda AS$250,000 (RM1 juta). – Agensi


Guna lori pasir seludup 1.36 tan minyak masak paket
Oleh YATIMIN ABDULLAH

12 Februari 2021, 1:28 pm
TUMPAT – Tindakan seorang lelaki yang mengambil upah untuk menyeludup keluar 1.36 tan minyak masak paket bersubsidi menggunakan lori pasir gagal selepas dia dicekup anggota pengkuatkuasa Kementerian Perdagangan Dalam Negeri Dan Hal Ehwal Pengguna (KDPNHEP) Kelantan semalam.
Lelaki berusia 40-an itu ditahan oleh KPDNHEP Kelantan dan Pasukan Gerakan Am (PGA) Batalion 8 dalam serbuan di sebuah premis di Pengkalan Kubor di sini pada pukul 3 petang.
Ketua Pegawai Penguatkuasa KPDNHEP Kelantan, Azanizam Affendi Juri berkata, rampasan itu turut mendedahkan modus operandi terbaharu yang digunakan penyeludup dengan menggunakan lori bagi mengaburi mata pihak berkuasa.
Menurutnya, siasatan awal mendapati suspek menerima upah sebanyak RM100 untuk setiap penghantaran bagi mengangkut dan memunggah barangan bersubsidi itu dari pembekal atau pemborong tempatan seterusnya membawa ke pangkalan haram.
“Bekalan minyak masak itu diambil dari pemborong di Pasir Mas. Kebiasaannya penghantaran barangan bersubsidi itu mengikut lokasi yang telah ditetapkan oleh seorang individu menerusi panggilan telefon.
“Kejayaan ini adalah hasil maklumat awam dan risikan selama seminggu yang dilakukan oleh pihak KPDNHEP sebelum melakukan serbuan di premis berkenaan,” katanya dalam satu kenyataan hari ini.

Azanizam Affendi memberitahu, semasa serbuan dijalankan suspek cuba meloloskan diri, namin berjaya ditangkap semula oleh anggota penguatkuasa.
Katanya, hasil pemeriksaan terhadap lori itu membawa kepada penemuan sejumlah besar kotak bewarna coklat yang mengandungi minyak masak paket bersubsidi berjumlah 1.36 tan.
“Pemeriksaan lanjut mendapati pemandu tersebut tidak mempunyai sebarang dokumen atau lesen yang di keluarkan oleh Pengawal Bekalan.
“Kita juga sedang giat mengesan dalang sebenar disebalik kegiatan haram itu,” katanya.
Tambahnya, kes disiasat mengikut Akta Kawalan Bekalan 1961. – K! ONLINE


Sigurdsson pegang watak utama
Oleh KOSMO!

12 Februari 2021, 1:00 pm
LIVERPOOL – Pemain tengah Everton, Gylfi Sigurdsson menghamburkan pujian kepada rakan sepasukan apabila mara ke suku akhir Piala FA selepas menewaskan Tottenham Hotspur 5-4 di Goodison Park awal pagi semalam.
Pemain antarabangsa Iceland itu menjadi watak penting pada perlawanan tersebut apabila menjaringkan satu gol selain melakukan tiga umpanan gol buat jentera serangan pasukan itu.
Katanya, perlawanan itu cukup mendebarkan, lebih-lebih lagi benteng pertahanan kedua-dua pasukan begitu rapuh sehingga menyaksikan sembilan gol dijaringkan.
“Perlawanan ini sangat terbuka dan dihiasi dengan banyak jaringan gol. Saya akui ia perlawanan yang sangat menarik untuk ditonton, terutamanya kedua-dua pasukan saling berbalas serangan.
“Kami bermula agak perlahan sehingga membolehkan pasukan lawan menjaringkan gol awal. Kemudian, kami berjaya menyusun pasukan dan menjaringkan tiga gol dalam waktu singkat,” katanya.
Bekas pemain Swansea City itu juga menggesa rakan sepasukan agar membuat penilaian dari segi pertahanan bagi memastikan situasi tersebut tidak berulang.

“Kami melepaskan tiga gol hasil daripada situasi bola mati. Saya percaya kami perlu fokus pada aspek berkenaan dan bekerja keras untuk memperbaikinya menjelang perlawanan akan datang,” ujarnya lagi. – AGENSI


TFC bersemangat untuk kembali mulakan latihan
Oleh KOSMO!

12 Februari 2021, 11:30 am
KEBENARAN berlatih secara berpusat seperti diumumkan kerajaan bakal memastikan kalendar Liga Malaysia (Liga M) berjalan seperti dirancang.
Ketua Pegawai Eksekutif Terengganu FC (TFC) Sdn. Bhd., Ab. Rasid Jusoh berkata, kelonggaran itu memberi peluang kepada semua pasukan terlibat meneruskan persiapan sambil mematuhi prosedur operasi standard (SOP).
Sehubungan itu, beliau mengingatkan barisan pemain dan pegawai TFC agar tidak melanggar arahan pihak berkuasa dan mengundang perkara tidak diingini.
“Semua pasukan Liga M sudah menarik nafas lega sebaik kerajaan meluluskan kelonggaran sektor sukan dan rekreasi dalam tempoh Perintah Kawalan Pergerakan (PKP).
“Seperti pasukan lain, TFC juga akan menyambung latihan yang terhenti dan meneruskan persiapan rapi menghadapi Liga Super serta Piala AFC musim ini,” katanya kepada Kosmo! di Kuala Terengganu semalam.
Ab. Rasid berkata, kebenaran tersebut memberi isyarat industri bola sepak tempatan akan pulih tidak lama lagi selepas terkesan akibat Covid-19 sejak tahun lalu.

Beliau berkata, TFC sudah bersedia untuk menghadapi saingan musim ini yang lebih mencabar.
“Kita harap barisan pemain skuad Penyu boleh mengekalkan momentum dan prestasi terbaik seperti ditunjukkan dalam sesi latihan sejak hujung tahun lalu.
“Keprihatinan kerajaan sangat dihargai selain usaha tanpa henti Liga Bola Sepak Malaysia (MFL) dalam meneruskan kalendar Liga M,” tambah beliau.


Bonus ikut prestasi, beban kerja punca pekerja J&T protes
Oleh NOR IDAYU BOSRO

12 Februari 2021, 1:21 pm
PUTRAJAYA – Pemberian bonus berdasarkan prestasi dan bebanan kerja dipercayai menjadi antara punca beberapa pekerja bahagian penghantaran serta dari bahagian gudang syarikat J&T Express (Malaysia) Sdn. Bhd. di Perak bertindak menguruskan pemunggahan bungkusan secara kasar sehingga insiden itu tular di laman sosial baru-baru ini.
Kementerian Sumber Manusia (KSM) berkata, siasatan pihaknya mendapati pekerja  terutamanya di bahagian penghantaran bertindak sedemikian kerana tidak berpuas hati dengan perubahan struktur bayaran komisen secara unilateral yang akan menyebabkan pendapatan mereka berkurangan.
Menurut KSM, pekerja-pekerja di bahagian gudang pula bertindak sedemikian sebagai protes terhadap majikan berikutan bebanan kerja yang dialami susulan peningkatan bungkusan secara mendadak.
“Pihak majikan memaklumkan bahawa isu berhubung kejadian pekerja memunggah bungkusan secara kasar telah selesai dan ia berlaku disebabkan salah faham.
“Pihak J&T telah mengeluarkan kenyataan permohonan maaf kepada para pelanggan serta menjelaskan tentang sistem pemberian bonus kepada kakitangan yang menjadi punca ketidakpuasan hati kakitangan syarikat,” katanya dalam satu kenyataan di sini hari ini.
Berita berkaitan https://www.kosmo.com.my/2021/02/07/tujuh-pekerja-jt-perak-lempar-barang-mohon-maaf/

KSM berkata, para majikan digesa supaya sentiasa mengadakan perbincangan dengan pihak pekerja terlebih dahulu sebelum membuat sebarang perubahan yang melibatkan kepentingan pekerja.
“Ini bagi memastikan keharmonian perusahaan yang dinikmati pada hari ini serta kebajikan pekerja akan terus berkekalan dan terpelihara,” katanya.
Pada 4 Februari lalu, satu video mengenai tindakan beberapa pekerja syarikat kurier, syarikat J&T Express Perak yang menguruskan pemunggahan bungkusan secara kasar tular di media sosial.
Susulan itu, KSM telah menjalankan siasatan terhadap premis perniagaan syarikat terbabit yang terletak di Perak, Melaka, Johor dan Selangor.
Sebelum ini, Kosmo! Online melaporkan tujuh pekerja syarikat kurier J&T Express Perak membuat permohonan maaf kerana menjejaskan nama pihak syarikat dan menjejaskan barang-barang pengguna.
Pada masa sama, J&T Express Malaysia Perak dalam kenyataannya turut meminta maaf atas sikap pekerja mereka dalam mengagihkan bungkusan dengan ganas dan tidak menyenangkan.


KMI In Person With penghormatan buat Sheila Majid
Oleh KOSMO!

12 Februari 2021, 11:30 am
KEMUNCULAN ratu jazz negara, Datuk Sheila Majid menerusi program terbaharu berjudul, Konsert Minggu Ini (KMI) In Person With Sabtu lalu nyata mengubati kerinduan peminat.
Masakan tidak, tanpa sedar rupa-rupanya sudah 15 tahun ratu jazz negara, Datuk Sheila Majib tidak membuat persembahan dalam mana-mana program hiburan terbitan RTM.
Masih anggun dan jelita penyanyi hebat ini menyampaikan koleksi lagu-lagu hitnya seperti Pengemis Muda, Tua Sebelum Waktu, Boneka, Memori, Ku Mohon, Antara Anyer dan Jakarta, Sinaran dan banyak lagi hingga tidak disedari masa sejam setengah yang diberikan terasa tidak mencukupi.
Satu keistimewaan yang terdapat pada penyanyi bertaraf legenda itu, dia seperti mempunyai kuasa luar biasa apabila berada di atas pentas walau tanpa kehadiran penonton.
Sheila turut melahirkan rasa berterima kasih kepada pihak produksi program melalui penerbitnya Nor Kuzaimah Abd. Aziz yang mengundangnya dan diberi penghormatan membuka tirai episod pertama KMI In Person With.
SUDAH 15 tahun rupa-rupanya Sheila Majid tidak muncul dalam persembahan hiburan di RTM.
“Saya rindukan peminat saya” luah Sheila ringkas.

Biarpun tanpa tepuk sorak penonton di auditorium, keasyikan KMI Im Person With Sheila Majid sebenarnya telah disaksikan bersama penonton di Indonesia, Brunei, Singapura dan di mana sahaja secara dalam talian menerusi rtmklik.
Dalam persembahan santai dan namun mempesonakan itu Sheila turut berkongsi sedikit cerita kehidupan peribadinya bagi melengkapkan konsep rancangan ini mendekatkan artis dan peminat.
Turut diundang anak perempuannya Kayda membuat persembahan dan menyanyi bersama.
Selesai persembahan Sheila ditanya mengenai situasi pandemik yang sedang berlaku beliau menyatakan rasa bersyukur kerana program sebegini sekurangnya dapat membantu anak seni sepertinya mendapat peluang kerja.
Dia turut memberi nasihat kepada semua agar sentiasa menjaga kesihatan dan mematuhi arahan serta SOP yang telah ditetapkan kerajaan.
Untuk episod yang seterusnya, antara artis popular yang akan turut membuat persembahan seperti Ziana Zain, Aishah, Ramlah Ram, Siti Sarah, Joe Flizzow, Wings, Drama Band, Pesawat dan Pretty Ugly.
Pemilihan artis pada kali ini dipelbagaikan genre muziknya sama ada solo atau berkumpulan. Terdapat juga sebuah episod istimewa menampilkan dua orang pelawak kegemaran ramai iaitu Datuk Afdlin Shauki dan Harith Iskandar.
SELAIN menghiburkan penonton dengan seleksi lagu popular, Sheila turut berkongsi perkembangan terkininya bersama peminat.
Ketua Hiburan TV RTM, Ellia Norni Ellias berkata, seiring konsep persembahan KMI yang mahu mendekatkan artis dan peminat, penambahan ‘In Person With’ dirasakan sangat bertepatan.
“Kami juga maklum dan mematuhi segala aspek keselamatan pematuhan SOP yang ketat sewaktu kerja produksi dijalankan. Jumlah pemuzik, pekerja belakang tabir dikecilkan skala dan tiada penari latar yang terlibat mengiringi persembahan penyanyi.
“Contohnya seperti tarian penari telah dirakamkan terlebih awal dan disiarkan secara maya melalui paparan skrin sahaja,” katanya.
Tambahnya lagi, RTM melalui unit saluran hiburan amat prihatin dan memahami situasi semasa di mana ramai artis, penggiat seni, pekerja belakang tabir  telah terkesan serta putus punca pendapatan akibat tiada pekerjaan.
Justeru peluang ini dilihat sebagai salah satu inisiatif dan tangungjawab bersama untuk membantu mengekalkan momentum industri hiburan tanah air supaya golongan pemuzik  mendapat pekerjaan seterusnya meneruskan kelangsungan hidup.
Disepanjang tahun 2021 pelbagai program hiburan baharu telah di susun dan di atur bakal menemui semua.
Untuk perkembangan dan hebahan program hiburan RTM, ikuti laman Facebook dan Instagram rasmi @hiburantvrtm.
Konsert Minggu Ini In Person With disiarkan pada setiap hari Sabtu, jam 9.00 malam di saluran TV2. Jangan lupa, esok giliran diva pop, Ziana Zain pula akan menghiburkan semua dengan seleksi lagu hit terbaiknya bersama penyanyi jemputan Naim Daniel. – K! ONLINE
MALAM esok, giliran Ziana Zain menghiburkan penonton menerusi KMI In Person With di saluran TV2.


TBG Mobs sambut baik titah Sultan Perak tanding cipta logo
Oleh SOPI SAMAILE

12 Februari 2021, 11:10 am
RESIDEN Kelab Peminat bola sepak Perak, TBG Mobs, Syamsul Baharin Putera Ahmad Shibi menyambut baik titah Sultan Perak, Sultan Nazrin Muizuddin Shah supaya mengadakan pertandingan mereka bentuk logo untuk Perak FC.
Syamsul Baharin berkata, pertandingan tersebut wajar memandangkan logo setiap pasukan memiliki maksud tersendiri selain melambangkan kemegahan serta identiti pasukan Perak FC.
Syamsul Baharin yang lebih dikenali dengan panggilan Putera percaya idea dalam kalangan penyokong juga perlu diambil kira memandangkan ia mampu menyemai rasa bangga dalam jiwa mereka.
“Saya menjunjung kasih titah Tuanku Sultan Perak. Titah ini adalah wajar kerana bola sepak merupakan sukan rakyat yang mempunyai penyokong serta peminat di seluruh negeri Perak.
“Oleh itu, idea kreatif dalam kalangan peminat perlu diambil kira memandangkan logo yang digunakan bakal menjadi satu legasi serta lambang kemegahan peminat,” katanya.
Tambah Syamsul Baharin, pertandingan mereka bentuk logo Perak FC perlu dilakukan kerana Perak bakal menyambut ulang tahun ke-100 penubuhan Persatuan Bola Sepak Perak (PAFA) tahun ini.

Justeru katanya, wajar pemilihan logo Perak FC ditentukan menerusi idea serta kreativiti penyokong The Bos Gaurus yang sentiasa berada di belakang pasukan.
“Saya yakin pertandingan mereka bentuk logo pasukan akan menjadi salah satu lakaran sejarah dalam persada sukan bola sepak tanah air, lebih-lebih lagi kami akan menyambut ulang tahun penubuhan PAFA ke-100,” ujarnya.


Benteng rapuh kecewakan Spurs
Oleh KOSMO!

12 Februari 2021, 12:10 pm
LIVERPOOL – Pengurus Tottenham Hotspur, Jose Mourinho meluahkan kekecewaan atas kerapuhan benteng pertahanan selepas tewas 4-5 kepada Everton pada pusingan kelima Piala FA di Goodison Park awal pagi semalam.
Kedua-dua pasukan terikat seri 4-4 pada waktu sebenar permainan, sekali gus memaksa perlawanan diheret ke masa tambahan sebelum The Toffees memastikan gol kemenangan menerusi Bernard.
Mourinho jelas kecewa dengan benteng pertahanan Spurs pada perlawanan itu apabila mudah membenarkan jentera serangan Everton melakukan asakan ke pintu gol mereka.
“Saya gembira ketika kami memegang bola serta mengawal permainan, namun benteng pertahanan sangat mengecewakan. Ia nyata mengubah corak permainan pasukan.
“Kami mendahului permainan seawal minit ketiga, bagaimanapun mereka berjaya jaringkan tiga gol dalam tempoh lebih kurang 10 minit gara-gara kesilapan pertahanan,” luah Mourinho.
Sementara itu, beliau juga hairan dengan sikap penyerangnya, Gareth Bale yang meminta supaya diketepikan daripada perlawanan tersebut kerana belum cergas.

“Saya terkejut apabila dia meminta untuk menjalani imbasan kerana rasa tidak selesa pada otot. Kemudian, dia sekali lagi meminta untuk menjalani rawatan bersama pasukan sains sukan, jadi saya tidak masukkannya ke dalam skuad,” ujarnya. – AGENSI


Warga emas mati dalam rumah berkunci
Oleh ABDUL RASHID ABDUL RAHMAN

12 Februari 2021, 10:46 am
TEMERLOH – Seorang warga emas mempunyai penyakit sawan dan darah tinggi yang tinggal seorang diri di rumahnya ditemukan meninggal dunia di rumahnya yang terkunci di Taman Perindu di sini, semalam.
Dalam kejadian itu pasukan bomba telah bergegas ke rumah mangsa, Jamil Ismail, 67, bagi memotong mangga yang terkunci pada pintu hadapan.
Ketua Polis daerah, Asisten Komisioner Mohd. Yusri Othman berkata, dalam kejadian itu seorang anak lelaki mangsa sampai di rumah pada pukul 4 petang untuk melawat ayahnya yang tinggal seorang diri.
“Pengadu mendapati pintu jeriji besi berkunci dengan mangga dan berkali-kali menelefon ayahnya namun tidak berjawab menyebabkan pengadu berasa tidak sedap hati dan memanggil bomba.
“Selepas pintu berjaya dibuka pengadu masuk ke rumah dan mendapati bapanya tidak bergerak dan disahkan meninggal dunia oleh pihak pejabat kesihatan,”katanya di sini, hari ini.
Menurut Mohd. Yusri kes diklasifikasikan sebagai mati mengejut dan mayat mangsa dibawa ke Hospital Sultan Haji Ahmad Shah (Hoshas) Temerloh untuk bedah siasat.

Katanya, siasatan masih giat dilakukan dan berdasarkan pemeriksaan fizikal awal tiada kecederaan mencurigakan yang boleh dikaitkan dengan unsur jenayah.
Sementara itu, beliau berkata jiran mangsa menyatakan mangsa yang merupakan pesara Pejabat Tanah Jerantut hadir ke surau pada waktu subuh tetapi tidak hadir solat zohor di surau.
“Pengadu menyatakan ayahnya ada penyakit sawan, darah tinggi dan kolestrol tinggi dan tinggal seorg diri di rumah sejak sekian lama setelah kematian ibu pengadu.
“Pengadu menyatakan datang ke rumah setiap hari untuk menziarahi mangsa di rumah tersebut,”ujarnya. – K! ONLINE.


APMM tahan bot nelayan Vietnam di perairan Terengganu
Oleh MOHD AZLI ADLAN

12 Februari 2021, 10:36 am
KUALA TERENGGANU – Maritim Malaysia (APMM) berjaya menahan sebuah bot nelayan Vietnam yang disyaki menceroboh perairan negara untuk menangkap ikan secara haram pada semalam.
Bot nelayan asing itu ditahan ketika sedang leka menangkap hasil laut pada kedudukan 65 batu nautika dari Kuala Terengganu pada pukul 10 pagi.
Pengarah Maritim Terengganu, Kepten Maritim Muhammad Suffi Mohd. Ramli berkata, pemeriksaan terhadap tujuh nelayan Vietnam terbabit mendapati kesemua mereka tidak memiliki dokumen perjalanan dan permit kerja sah.
“Bot nelayan itu juga tidak mempunyai permit untuk menangkap ikan di perairan negara daripada Jabatan Perikanan.
“Bot, peralatan menangkap ikan, hasil laut dan minyak diesel telah disita sebelum ditunda ke Jeti Maritim Terengganu di sini untuk tindakan lanjut,” katanya kepada pemberita di sini hari ini.
Muhammad Suffi berkata, kesemua tujuh nelayan asing berkenaan juga telah ditahan reman bagi membantu siasatan mengikut Akta Perikanan 1985 dan Akta Imigresen 1963.

Beliau berkata, APMM tetap komited mengawal perairan negara daripada dicerobohi walaupun pada musim tengkujuh dan perayaan Tahun Baru Cina pada waktu ini. – K! ONLINE.


Kemelut Perak FC tidak lemahkan pemain
Oleh KOSMO!

12 Februari 2021, 11:00 am
Oleh AZIZAN HASHIM
PEMAIN Perak FC dijangka tidak terkesan dengan kemelut yang melanda pasukan itu hingga menyaksikan mereka tidak menerima gaji dua bulan setengah selain kehilangan pengurus pasukan.
Penjaga gol utama skuad The Bos Gaurus, Hafizul Hakim Khairul Nizam Jothy mengakui pemain-pemain tidak berasa tertekan dengan situasi yang melanda pasukan disebabkan masalah dalaman tersebut.
Katanya, semua pemain akur serta faham dengan situasi yang dihadapi, lebih-lebih lagi kerajaan negeri perlu memberi fokus terhadap permasalahan lebih penting.
“Secara jujur, kami tidak ada sebarang masalah kerana kami faham dengan situasi dihadapi kerajaan negeri yang perlu beri keutamaan kepada perkara-perkara lebih penting terutama mangsa banjir.
“Kesabaran semua pemain ketika menghadapi situasi ini nyata berbaloi kerana masalah gaji kami akhirnya berjaya diselesaikan dengan baik,” kata penjaga gol kebangsaan itu.

Kemelut kewangan yang melanda Perak FC menyaksikan Presiden Persatuan Bola Sepak Perak (PAFA), Datuk Seri Ahmad Faizal Azumu dan Timbalan Presiden, Datuk Adly Shah Ahmad Tah meletak jawatan dan kerajaan negeri bersetuju menyumbang dana.
Hafizul berkata, mereka kini bersiap sedia untuk menjalani latihan mengikut model gelembung sukan berikutan kebenaran yang diberikan oleh Majlis Keselamatan Negara (MKN) pada 15 Mac ini.
Meskipun belum pasti mengenai venue latihan, namun pemain berusia 28 tahun itu percaya ia mungkin dijalankan di salah sebuah Institusi Pengajian Tinggi (IPT) di negeri tersebut.


Rahsia gudang terbongkar
Oleh MOHD YUNUS YAKKUB

12 Februari 2021, 10:42 am
KLANG – Taktik sebuah kilang kitar semula plastik terpakai berselindung di sebalik operasi pergudangan terbongkar dalam serbuan di Telok Gong, Pelabuhan Klang di sini semalam.
Dalam operasi pukul 6 petang semalam mendapati kilang itu cuba mengaut keuntungan berlebihan dengan menyalahguna lesen diberikan Majlis Perbandaran Klang (MPK) yang dikhaskan untuk pergudangan sahaja.
Pengarah Jabatan Alam Sekitar (JAS) Selangor, Nor Aziah Jaafar berkata, serbuan menerusi Operasi Tahun Baru Cina itu susulan pencemaran parit atau alur air di Kampung Baru Telok Gong sebelum ini.
Katanya, barangan plastik itu dipercayai diperolehi dari dalam negara ini.
“Hasil serbuan bersama MPK mendapati menjalankan aktiviti menghancur dan mengisar plastik terpakai, membasuh dan memprosesnya menjadi resin.
“Kesemua hasil produk akhir kemudiannya dijual di pasaran dalam dan luar negara,” katanya kepada Kosmo! hari ini.

Kata beliau, premis itu dioperasikan tiga warga China sejak penghujung 2019.
Ujarnya, hasil siasatan turut mendapati operasi haram kitar semula itu dilakukan sejak lapan bulan lalu.
“Notis Penahanan Operasi Kelengkapan (POK)di bawah Seksyen 38(1)(a) Akta Kualiti Alam Sekeliling, 1974 telah dikeluarkan bagi memastikan tindakan pembaikan diambil segera oleh pihak kilang.
“Kesemua mesin dan peralatan proses disita oleh JAS Selangor di bawah Seksyen 38(1)(a), Akta Kualiti Alam Sekeliling, 1974,” katanya.
Jelas Nor Aziah, kes disiasat mengikut Seksyen 34A, Akta dan Peraturan-Peraturan Kualiti Alam Sekeliling (Udara Bersih) 2014.
Kosmo! pada 29 Januari lalu melaporkan JAS Selangor mendedahkan sebanyak 11 buah kilang disyaki menjadi penyebab utama pencemaran parit atau alur air di Kampung Baru Telok Gong, Pelabuhan Klang di sini. – K! ONLINE


Seorang lagi ratu cantik jadi pelakon
Oleh MOHAMMAD SHAHEMY AZMI

12 Februari 2021, 10:45 am
PENGLIBATAN gadis cantik itu dalam dunia lakonan berlaku secara tiba-tiba selepas ditawarkan membintangi satu watak dalam telefilem istimewa, 10 Tips Tipu Bini.
Terdahulu, Amy Nur Tinie Abdul Aziz, 25, lebih selesa berada di hadapan kamera sebagai pengacara Tumit Tinggi siaran TV1, Radio Televisyen Malaysia (RTM).
Peluang yang diberikan untuk terjun dalam bidang lakonan tidak dilepaskan begitu sahaja. Bagi Tinie, itulah masanya untuk dia mencuba perkara baharu dan menyambar tawaran yang datang kepadanya.
“Sebenarnya saya tidak pernah terniat untuk jadi pelakon, sebab minat saya lebih ke arah pengacaraan dan peragaan.
“Sebelum ini saya ada beberapa kali saya menerima tawaran lakonan, tetapi pada masa itu saya tiada keyakinan dengan bakat lakonan,” katanya.
Cuma sekitar tahun lalu, dengan sekadar mencuba, Tinie telah menghadiri sesi uji bakat dan terpilih untuk memegang watak seorang gadis ‘blur’ bernama Eisya dalam naskhah terbitan Datuk Awie.

Kini, Tinie menyifatkan kerjaya sebagai pelakon tidak mudah dan memerlukan komitmen serta minat yang tinggi untuk menghayati sesebuah watak.
“Berlakon rupa-rupa tidak mudah. Selalunya kita tengok orang lain berlakon nampak macam senang.
“Sekarang barulah saya rasa betapa penatnya menjadi seorang pelakon. Saya seronok sebenarnya terjun dalam bidang lakonan dan melakukan perkara baharu,” kata wanita berasal dari Ipoh, Perak itu.
BIARPUN telah menceburi bidang lakonan, kerjayanya sebagai pengacara tetap menjadi pilihan nombor satu buat Tinie.
Seronok berlakon
Tidak lagi memandang ke belakang, Tinie yang baru selesai menjalani penggambaran kini menjadi semakin seronok bergelar pelakon.
Biarpun telah berada dalam gelanggang lakonan, Tinie tetap aktif sebagai pengacara dan akan kembali menjalani rakaman program Tumit Tinggi yang bakal memasuki musim kelima.
“Kalau keadaan mengizinkan, saya akan memulakan sesi rakaman Tumit Tinggi sekitar Mac nanti,” jelasnya.
Saat diusik tentang wajahnya yang dikatakan mirip seperti pelakon, Puteri Aisyah, Tinie berkata, usikan sebegitu bukan lagi perkara asing. “Semasa saya buat penggambaran drama baru-baru ini pun, ada kru tiba-tiba tanya Puteri Aishah terlibat ke dalam drama ini?
“Memang dah banyak kali orang cakap perkara sama dan saya tidak kisah pun,” kata Tinie.
Melihat penampilan wanita tinggi lampai itu dalam Instagram miliknya, mungkin tidak keterlaluan jika diberitahu gayanya kelihatan agak ‘mengancam’, sementelah dia juga bergelar seorang model dan bekas ratu cantik.
ANAK kelahiran Ipoh, Perak ini berharap dapat diterima ramai sebagai salah seorang pelakon wanita di Malaysia.
Mahkota
Mungkin ramai yang tidak tahu, Tinie sebelum ini pernah mengharumkan nama negara apabila memenangi pertandingan ratu cantik peringkat antarabangsa, Miss Eco International yang diadakan di Mesir pada 2019.
Dengan memakai selempang tertera nama Malaysia, wanita dengan ketinggian 173 sentimeter juga diumumkan sebagai pemenang bagi kategori Best Eco Dress penangan busana bertemakan sirih junjung.
“Jika tiada apa-apa halangan, saya akan terbang lagi ke Mesir pada pertengahan bulan Mac nanti untuk dimahkotakan sebagai pemenang Miss Eco International 2020.
“Sekarang ini pun saya sudah membuat permohonan pelepasan untuk ke sana. Harap semuanya dipermudahkan,” katanya.


Sabrina wanita di sebalik kejayaan kek Mamasab
Oleh KHAIRIYAH HANAFI

12 Februari 2021, 10:30 am
SEBUT sahaja Mamasab, bayangan kotak rona merah jambu dengan aroma haruman manisan kek pasti berlegar-legar di kotak fikiran umum.
Biarpun baharu sahaja memasuki pasaran pada tahun 2015, namun kek keluaran bumiputera itu kini semakin dikenali dan mampu berdiri sama tinggi setanding kek-kek popular yang lain selepas mula membuka cawangan pertamanya pada tahun 2017 di Petaling Jaya, Selangor.
Begitupun di sebalik populariti yang ada pada jenama kek ini, pasti ramai yang tidak tahu, Mamasab International Sdn. Bhd. yang merupakan sebuah syarikat yang menjual produk-produk bakeri dan manisan sebenarnya diasaskan oleh bekas radiografer di Pusat Perubatan Universiti Malaya.
Biarpun bidang yang diceburinya berbeza, namun pemilik nama Siti Noor Sabrina Soobri, 36, ini tidak menjadikan situasi tersebut sebagai alasan untuknya terus maju ke hadapan.
Buktinya, bukan sahaja melebarkan perniagaan sehingga dikenali masyarakat di negara ini kerana kek cita rasa premium pada harga berpatutan yang dijual, ibu kepada empat orang cahaya mata ini juga berjaya merangkul beberapa anugerah hasil daripada berniaga kek.
Antara anugerah yang berjaya dirangkulnya ialah NONA Best Growing F&B Business Award pada tahun 2018 dan Best Networking Business Award (tahun 2020).

“Saya tidak pernah menyangka akan terlibat dalam dunia perniagaan kerana secara jujurnya, saya bukanlah seorang yang pandai berniaga.
“Pada awalnya, saya bermula dengan membuat durian crepe untuk dijamu kepada kawan sepejabat.
“Oleh kerana, mereka menyukai durian crepe tersebut, saya mula menerima tempahan. Di situ, bermulalah kehidupan awal saya sebagai seorang pembuat dan penjual kek,” katanya.
IBU kepada empat cahaya mata ini tidak pernah terfikir untuk menceburi bidang perniagaan.
Ketika baru berjinak-jinak dalam perniagaan manisan, Sabrina masih lagi bekerja sebagai radiografer.
Bagaimanapun, kesibukan harian dan memikirkan anak yang masih kecil, dia mengambil keputusan untuk berhenti kerja serta menumpukan sepenuh perhatian kepada perniagaannya.
“Dahulu semuanya dilakukan sendiri. Bermula daripada membeli bahan mentah hingga produk yang dihasilkan dihantar.
“Aktiviti harian penuh sehingga ada satu masa, saya berasakan seperti tidak mampu untuk meneruskan kerana terlalu penat.
“Tetapi sekarang selepas menubuhkan syarikat dan berjaya, rasa berbaloi dengan pengorbanan yang dicurah selama ini,” katanya.
Memulakan perniagaan kek dan bakeri dari rumah pada tahun 2014, Sabrina banyak mempelajari resipi kek melalui kelas-kelas dihadirinya. Begitupun tanpa disedarinya, dia sebenarnya mula membina kepercayaan umum terhadap manisan yang djual.
Bermula dengan durian crepe, Sabrina kemudian mula menjual brownie dan diikuti dengan pelbagai jenis manisan lain.
Percaturan wanita ini ternyata berhasil apabila dia kemudian mula memasarkan makanan lain seperti kuih raya dan daging kambing perap.
ANTARA anugerah yang diterima Siti Noor Sabrina sepanjang menceburi dunia bisnes.
Bermula dengan beroperasi di dapur kediaman, siapa sangka Mamasab International kini memiliki 13 cawangan seluruh Malaysia dengan hasil jualan sebanyak RM100 juta bagi tahun 2020.
Meskipun perniagaan awalnya berasaskan makanan, namun Sabrina melangkah satu tapak ke hadapan dengan menceburkan diri dalam dunia kosmetik, fesyen dan kelengkapan rumah.
“Ada orang takut nak memulakan perniagaan sebab tidak jelas adakah boleh berjaya.
“Ada juga yang takut dengan cakap-cakap orang sekeliling. Keadaan itu menyebabkan ramai takut untuk menceburkan diri dalam perniagaan.
“Paling penting, kita perlu berguru dengan individu yang betul,” katanya.


Tunggang lawan arus motosikal curi
Oleh MOHD SYALMIZI HAMID

12 Februari 2021, 10:32 am
SEBERANG PERAI – Seorang penunggang lelaki yang melawan arus di Lebuh raya Butterworth-Kulim (BKE) arah Permatang Pauh ke Seberang Jaya di sini semalam dikatakan menunggang motosikal curi.
Kejadian kira-kira pukul 6.10 petang itu tular di laman sosial selepas tindakan tersebut telah dirakam oleh pengguna jalan raya lain sebelum dimuat naik ke laman sosial.
Video berdurasi kira-kira seminit itu memaparkan seorang lelaki menunggang secara bersendirian di lorong tengah lebuh raya yang dipercayai dirakam oleh pemandu dari arah jalan bersebelahan.
Ketua Polis Daerah Seberang Perai Tengah, Asisten Komisioner Shafee Abd. Samad berkata, pihaknya belum menerima sebarang aduan daripada individu yang merakam video atau orang awam berhubung kejadian itu.
“Siasatan polis bagaimanapun mendapati motosikal itu ditemui ditinggalkan di Kilometer 8.4 arah barat di BKE.
“Semakan lanjut mendapati, motosikal itu dilaporkan hilang di Perai pada hari sama,” katanya kepada pemberita hari ini.

Shafee berkata, pihaknya sedang mengesan penunggang dan individu yang merakam video berkenaan bagi membantu siasatan mengikut Seksyen 42 Akta Pengangkutan Jalan 1987. – K! ONLINE.


Bencic goyah sebelum menang
Oleh KOSMO!

12 Februari 2021, 10:40 am
MELBOURNE – Bintang tenis Switzerland, Belinda Bencic mengakui tertekan ketika hampir ditewaskan pada pusingan kedua ketika berdepan pemain veteran Rusia, Svetlana Kuznetsova pada Terbuka Australia semalam.
Pemain berusia 23 tahun itu bermula garang pada set pertama, namun gagal mencatatkan kemenangan straight-set susulan Kuznetsova bangkit menyamakan kedudukan pada set kedua perlawanan.
Bersambung set penentuan, Bencic mula mengatur rentak dan mengubah permainannya sebelum muncul pemenang pada perlawanan itu dengan keputusan 7-5, 2-6, 6-4.
“Pada perlawanan hari ini (semalam) saya rasa tidak bermain dengan cukup baik dan saya akui tidak berpuas hati dengan gaya permainan ketika berdepan Kuznetsova.
“Pada perlawanan tersebut saya cuba berjuang sebaik yang mungkin walaupun ada pada satu ketika saya sangat marah kerana melakukan kesilapan.
“Secara keseluruhan saya turut gembira kerana dapat melepasinya dan mara ke pusingan seterusnya. Saya harap dapat perbaiki kesilapan dan tidak mengulanginya lagi,” kata Bencic.

Hasil keputusan tersebut, Bencic bakal berdepan tugas berat apabila akan membuat perhitungan dengan juara Terbuka Amerika Syarikat (2019), Elise Martens hari ini.
“Martens merupakan permain yang cukup berpengalaman, malah dia juga pernah meraih gelaran Grand Slam. Sudah pasti saya tidak akan berdepan laluan mudah. Saya harap dapat melakukan terbaik,” tambahnya. – AGENSI


Fantasi angkasa lepas Song Joong-ki
12 Februari 2021, 10:30 am
BERLATARKAN masa depan iaitu tahun 2092 menyaksikan manusia menjalani kehidupan di angkasa lepas merupakan garapan menarik yang dipersembahkan dalam filem terbaharu lakonan aktor popular Song Joong-ki berjudul Space Sweepers.
Filem Space Sweepers yang mula menemui penonton menerusi platform Netflix sejak 5 Februari lalu mengisahkan misi sekumpulan kru kapal The Victory yang menjalankan misi mengumpul bangkai kapal angkasa lepas.
Ketika kapal tersebut terlibat dalam insiden pertemuan dengan sebuah robot berupa seorang kanak-kanak bernama Dorothy yang dikenali sebagai senjata pemusnah, mereka akhirnya terlibat dalam perjanjian perniagaan berbahaya demi meneruskan kelangsungan hidup.
Paling mengagumkan, filem arahan sutradara terkenal Jo Sung-hee dengan barisan pelakon hebat lain seperti Kim Tae-ri, Yoo Hae-jin dan Jin Seon-kyu itu merupakan naskhah sains fiksyen pertama Korea Selatan.
Tae-ri memainkan peranan selaku Kapten Jang, bekas kru lanun yang mengumpulkan skuad baharu. Sementara Hae-jin pula menjayakan watak Bubs iaitu robot ceria dan berperwatakan kelakar.
Pelakon serba boleh Jin Seon-kyu pula memegang watak Tiger Park iaitu bekas seorang ketua pengedar dadah yang melarikan diri dari bumi akibat berdepan hukuman mati.

Ketika berpeluang mengikuti sesi temu bual bersama barisan pelakon Space Sweepers menerusi panggilan video baru-baru ini, Joong-ki menyifatkan peluang kembali berlakon bawah arahan Sung-hee sebagai satu hal yang tidak boleh dilepaskan.
Space Sweepers menyaksikan kerjasama kedua mereka selepas kali pertama menerusi naskhah A Werewolf Boy (2012).
“Ketika saya dengar tentang naskhah ini 10 tahun lalu, saya terus dapat bayangkan jalan ceritanya, pasti menarik. Tiada sebab untuk saya menolak daripada kembali bekerja dengan Jung-hee,” ujarnya.
KATA, Joong-ki, paling sukar ialah mereka perlu membina imaginasi sendiri untuk membayangkan kehidupan di angkasa lepas.
Karismatik
Memegang watak sebagai Kim Tae-ho iaitu seorang kapten handalan, aktor berusia 36 tahun itu cukup teruja menjayakan kelainan watak kali ini.
Jika dahulu dia cukup terkenal menerusi watak askar kacak dambaan ramai wanita menerusi Descendants of The Sun, kali ini Joong-ki tampil wajah berdaki dan berlumuran kesan kotoran bagi mewujudkan unsur realistik kehidupan di dalam kapal angkasa lepas.
“Dalam filem ini saya berimej comot. Sebenarnya ketika penggambaran, soal baju merisaukan saya tetapi elemen kotor itulah yang menampilkan karakter sebenar seorang Tae-ho,” katanya.
Cuma Joong-ki sendiri tidak menyangkal bahawa Tae-ho yang menjalani kehidupan dalam trauma masa silam sangat dekat dengan dirinya. Joong-ki sendiri pernah melalui fasa kegagalan dalam hidup iaitu perceraian.
“Awal cerita, Tae-ho digambarkan sebagai seorang lelaki yang hidup dalam kekecewaan kerana kehilangan banyak perkara. Motivasinya hilang dan dia berasa putus asa.
“Sejujurnya saya juga berada dalam situasi serupa seperti Tae-ho. Tetapi perlahan-lahan dia bangkit dan melakukan perubahan dalam hidupnya selepas bertemu dengan kru kapal The Victory,” ujarnya yang sangat menyukai watak Tae-ho.
TERUJA menjayakan watak Tae-ho, Joong-ki menyifatkan peranannya kali ini sebagai seorang lelaki yang cukup berkarisma.
Ditanya tentang pengalamannya menjayakan naskhah fiksyen angkasa lepas, Joong-ki tidak terlepas daripada berdepan banyak cabaran.
Antara perkara paling meresahkan ketika penggambaran ialah cabaran pelakon yang terpaksa menggunakan imaginasi sendiri untuk membayangkan keadaan angkasa lepas.
“Paling susah, kami perlu membina imaginasi sendiri untuk membayangkan kehidupan di angkasa lepas. Kami tidak tahu hasil akhir filem ini bagaimana bentuknya.
“Jadi kami cuma dapat membayangkan situasi yang ada dalam kepala sahaja. Banyak juga babak yang agak sukar untuk dilakukan, contohnya terapung di angkasa lepas kerana menggunakan graviti.
“Tetapi selepas melihat hasil kerja produksi, kami sangat terkejut dan berbangga kerana dapat menghasilkan filem berkualiti sebegitu,” katanya teruja.
GANDINGAN mantap. Selain Joong-ki, Space Sweepers turut menampilkan tiga lagi pelakon kelas A Korea Selatan iaitu (dari kanan) Kim Tae-ri, Jin Seon-kyu dan Yoo Hae-jin.
Cabaran
Sementara itu, Sung-hee pula akhirnya menarik nafas lega apabila filem berkenaan menemui penonton selepas beberapa kali berdepan penangguhan tayangan akibat penularan Covid-19.
Space Sweepers sebenarnya merupakan naskhah yang diusahakan pengarah itu sejak 10 tahun lalu. Idea penghasilan naskhah angkasa lepas tersebut tercetus ketika perbualan kosong bersama rakannya.
“Ketika membikin sebuah filem angkasa lepas, kegusaran utama ialah wujudnya persamaan dengan naskhah Hollywood yang pernah ada dalam pasaran.
“Pasukan kami berusaha keras untuk mencapai kualiti terbaik supaya naskhah ini tidak dibayangi filem Barat. Saya gembira dengan hasil kerja keras semua orang selepas melihat hasil akhirnya,” ujarnya.
Menjelaskan lanjut, pengarah berusia 42 tahun itu mengakui berdepan cabaran tersendiri saat menjalani penggambaran.
“Paling susah adalah ketika mahu menjadikan semua babak dalam filem ini nampak semula jadi. Bahasa Korea menjadi satu faktor utama.
“Cabaran timbul untuk memastikan penonton dapat menghayati jalan cerita tanpa ada rasa janggal kerana kita semua maklum bahawa audiens sudah terbiasa dengan cerita angkasa lepas dalam bahasa Inggeris,” ujarnya yang mengharapkan penonton boleh terhibur dengan naskhah berkenaan biarpun Covid-19 masih bermaharajalela.
Di sebalik kuasa naskhah Korea Selatan tidak kira drama, muzik mahupun filem, naskkah Space Sweepers mencatat kejayaan awal biarpun belum ditayangkan kepada umum.
Tiga minggu sebelum ditayangkan pada 5 Februari lalu, kemunculan filem berkenaan sudah awal-awal lagi meraih perhatian luar biasa peminat sehingga menjadi trending dalam laman sosial.
TIDAK jauh berbeza dengan diri sendiri, Joong-ki menyifatkan pengalaman mendalami watak Tae-ho sebagai cara dia membina semula semangat selepas berdepan kegagalan dalam hidup. – NETFLIX


Pemilik terkejut anjing lahirkan anak bermata satu
Oleh KOSMO!

13 Februari 2021, 9:04 pm
MANILA – Seorang pemilik anjing, Amie de Martin dari wilayah Aklan terkejut apabila haiwan peliharaannya itu melahirkan anak bermata satu baru-baru ini, lapor akhbar Daily Star.
Menerusi satu rakaman video, anak anjing bermata satu itu dilihat tidak mempunyai hidung manakala lidahnya keluar dari kiri dan kanan mulutnya.
Ia menghadapi kesukaran untuk meminum susu ibunya ekoran keadaannya itu, menyebabkan de Martin membantunya dengan memberinya susu formula.
De Martin kemudian membawanya berjumpa dengan veterinar bagi membantunya hidup namun anak anjing dinamakan Cyclops itu mati keesokan harinya kerana tidak mampu bernafas secara normal.
Menurut veterinar berkenaan, ibu Cyclops berkemungkinan memakan toksin ketika ia sedang bunting, sekali gus menyebabkan kecacatan tersebut.
“Veterinar memberitahu ibu Cyclops mungkin makan sesuatu yang beracun, tetapi mungkin juga ada sebab lain memandangkan ia sudah tua,” katanya.

Keadaan yang menimpa anak anjing tersebut Cyclopia yang biasa berlaku pada haiwan mamalia dan lain-lain.
Ia mungkin berpunca daripada penyakit genetik atau toksin yang menyebabkan kecacatan itu. – Agensi


Seorang lelaki diburu KPDNHEP
Oleh NUR SHARIEZA ISMAIL

13 Februari 2021, 7:34 pm
PUTRAJAYA – Seorang lelaki warga tempatan diburu Bahagian Penguatkuasa Kementerian Perdagangan Dalam Negeri dan Hal Ehwal Pengguna (KPDNHEP) bagi membantu siasatan berkaitan kes di bawah Seksyen 5 Akta Perihal Dagangan 2011.
Difahamkan suspek dikehendaki berhubung kes kartel daging di Johor yang dilaporkan media baru-baru ini.
Suspek, Tan Siew Huak dengan nombor kad pengenalan 790921-01-6509 beralamat terakhir di No 6, Jalan Harmonium 31/5 Taman Desa Tebrau, 81100 Johor Bahru.
Menerusi poster orang dikehendaki yang dikeluarkan KPDNHEP, lelaki itu diburu bagi membantu siasatan kes nombor Senai/006596/20.
Sehubungan itu, orang ramai yang mengenali lelaki berkenaan boleh menyalurkan maklumat kepada Pegawai Penyiasat, Tuan Mohd. Redzuan Nordin di talian 012-2568583 atau emel [email protected] – K! ONLINE


Pemuda hilang ketika keluar beli roti canai
Oleh ISKANDAR SHAH MOHAMED

13 Februari 2021, 7:30 pm
KUALA SELANGOR – Seorang bapa buntu apabila anak lelakinya yang dipercayai mempunyai masalah mental dilaporkan hilang selepas keluar membeli roti canai di Kampung Tambak Jawa, Jeram di sini sejak Isnin lalu.
Berita kehilangan Muhammad Syukur Ma’ayob, 27, tular selepas keluarganya membuat hebahan menerusi media sosial dan meminta orang ramai membantu mencari pemuda tersebut.
Bapanya, Ma’ayob Samuri, 84, berkata, anaknya yang bekerja di sebuah kilang alat ganti kenderaan itu kali terakhir ketika meminta izinnya untuk keluar berjalan kaki membeli roti canai pada pukul 6.30 pagi, Isnin lalu
“Namun, saya berasa pelik apabila dia (Muhammad Syukur) yang memakai baju kerja berwarna biru masih tidak pulang sehingga lewat malam.
“Kami sekeluarga bertanyakan kepada penduduk kampung dan saudara mara namun masih menemui jalan buntu,” katanya ketika ditemui di rumahnya petang tadi.
Ma’ayob memberitahu, tiada sebarang perselisihan faham berlaku antaranya dengan anak bongsu daripada enam beradik itu sebelum ini.

Bagaimanapun, ujarnya, Muhammad Syukur didapati lebih mendiamkan diri selepas kematian seorang abangnya akibat jangkitan kuman pada Oktober 2019.
“Pada bulan lalu, dia pernah hilang selama tiga hari, namun ditemui sedang berjalan kaki di sekitar Jeram,” katanya.
Lebih membimbangkan, lelaki itu perlu menjalani pemeriksaan kesihatan di Hospital Tanjong Karang pada 17 Februari ini.

Bimbang akan keselamatan Muhammad Syukur, pihak keluarga telah tampil membuat laporan di Balai Polis Jeram, kelmarin.
Sementara itu, Ketua Polis Daerah Kuala Selangor, Superintendan Ramli Kasa mengesahkan menerima laporan kehilangan mangsa.
Kes diklasifikasi sebagai orang hilang.
Orang ramai yang mempunyai sebarang maklumat mengenai Muhammad Syukur diminta menghubungi abangnya, Jalaludin, 36, di talian 011-63378667/ 019-2526328 atau balai polis berhampiran. – K! ONLINE


Liverpool tewas kepada Leicester 1-3
Oleh KOSMO!

13 Februari 2021, 10:35 pm
LONDON – Nasib pasukan Liverpool bagaikan jatuh ditimpa tangga selepas mengalami kekalahan ketiga berturut-turut dalam kancah Liga Perdana Inggeris (EPL) selewas tewas kepada Leicester City 1-3 sebentar tadi.
Pada aksi di Stadium King Power itu, skuad kendalian Jurgen Klopp itu mempertaruhkan kesebelasan terbaik dengan trio serangan berbisa, Mohamed Salah, Sadio Mane dan Roberto Firmino diletakkan di posisi menyerang.
Namun, kelibat barisan pemain yang berjaya membantu Liverpool menjulang trofi EPL musim lepas tidak memberi sebarang keresahan pasukan tuan rumah yang dilihat mudah mendominasi saingan.
Malah, mereka hampir meraih gol pada babak pertama tetapi percubaan penyerang utama The Foxes terkena palang.
Bersambung pada babak kedua, Liverpool memperkemaskan jentera serangan dan berjaya meraih gol menerusi penyudah bijak yang dilakukan oleh Mohamed Salah pada minit ke-67 selepas menerima hantaran Firmino.
Bagaimanapun, Leicester enggan mengalah dan terus menggadakan asakan dan usaha mereka membuahkan hasil apabila menjaringkan tiga gol pantas menerusi ledakan James Maddison pada minit ke-78, Vardy (m-81) dan Harvey Barnes (m-83).

Keputusan 3-1 kekal sehingga tamat perlawanan sekali gus menghadiahkan tiga mata penuh buat skuad kendalian Brendan Rodgers itu pada pertemuan menentang The Reds yang juga bekas kelab bimbingannya.
Leicester kini berada di kedudukan kedua EPL dengan mengutip 46 mata manakala Liverpool terpaksa akur dengan 40 mata selepas mengharungi 24 perlawanan. – AGENSI


30 tahun dalam industri, Ziana Ziana terus disayangi
Oleh MOHAMMAD SHAHEMY AZMI

13 Februari 2021, 8:18 pm
PETALING JAYA – Penyanyi Ziana Zain dibanjiri ucapan tahniah daripada rakan-rakan artis sempena sambutan ulang tahun ke-30 pembabitan dirinya dalam industri hiburan tanah air hari ini.
Menerusi beberapa hantaran yang dimuat naik Ziana Zain atau nama sebenarnya Siti Roziana Zain, 53, dalam Instagramnya, penyanyi lagu Madah Berhelah itu menerima beberapa ucapan dan doa oleh beberapa rakan artis termasuk daripada adiknya iaitu penyanyi, Anuar Zain.
“Sebesar-besar tahniah buat kakak saya (Ziana Zain),” ujar Anuar.
Antara selebriti lain yang turut memberikan ucapan tahniah kepada Ziana ialah anak buahnya iaitu penyanyi Ernie Zakri, Wany Hasrita, Khai Bahar, Ismail Izzani dan penyanyi nombor satu negara, Datuk Seri Siti Nuhaliza.
“Doa saya supaya kak Gee (panggilan untuk Ziana Zain) terus berkarya serta menjadi wanita yang kuat dan tabah.
“Kak Gee idola saya dan tetap memberikan yang terbaik buat peminatmu,” kata Siti.

Ziana dalam pada itu turut melahirkan rasa terharu dan gembira di atas ucapan dan doa yang diberikan kepadanya.
“Terima kasih atas ucapan dan doa. Saya sayang setiap seorang daripada kami semua,” kata Ziana.
Menerusi hantaran berbeza, Ziana turut menitipkan ucapan balas dan nasihat kepada anak buahnya, Ernie Zakri dan menyifatkan penyanyi itu sebagai seorang penghibur yang sangat berbakat.
“Terharu sangat mak long (pangkat antara Ziana dengan Ernie). Apa pun mak long yakin Ernie pun akan terus kekal dalam industri ini sama macam mak long atau lebih lagi.
“Teruskan berkarya dan memberi inspirasi kepada peminat-peminat diluar sana. Ernie sangat berbakat dan mak long bangga dengan Ernie,” ucap Ziana.
Terdahulu, Ziana memulakan kerjayanya sebagai pramugari Syarikat Penerbangan Malaysia (MAS) sebelum bergelar penyanyi pada tahun 1990 menerusi album pertamanya, Madah Berhelah.
Bahkan namanya turut tersenarai dalam Malaysia Book of Records sebagai penyanyi wanita pertama memenangi pertandingan nyanyian pada peringkat antarabangsa, Voice of Asia di Kazakhstan pada 1995. – K! ONLINE


Gempar jumpa buaya mengeram 45 telur
Oleh ISKANDAR SHAH MOHAMED

13 Februari 2021, 7:22 pm
KUALA LANGAT – Suasana di Kampung Labohan Dagang, Banting di sini, gempar apabila seekor buaya tembaga betina seberat 200 kilogram (kg) ditemui sedang mengeram 45 telurnya, hari ini.
Kejadian kira-kira pukul 12 tengah hari itu disedari beberapa orang awam yang terkejut melihat reptilia sepanjang tiga meter (m) berkenaan berada di sebuah kawasan parit.
Pegawai Angkatan Pertahanan Awam (APM) Daerah Kuala Langat, Kapten (PA) Riduan Nordin berkata, enam anggota termasuk pegawai bergegas ke lokasi kejadian sebaik menerima panggilan kecemasan pukul 12.15 tengah hari.
Katanya, berdasarkan maklumat buaya itu dipercayai dari Sungai Labohan yang berada kira-kira tiga kilometer (km) dari lokasi kejadian.
“Kita percaya reptilia itu bertindak menyusuri parit berkenaan untuk mengeram telurnya.
“Operasi menangkap buaya itu memakan masa selama 30 minit berikutan bertindak agresif menjaga telurnya,” katanya ketika dihubungi Kosmo! di sini hari ini. – K! ONLINE

Telur buaya tembaga yang ditemui di sebuah parit di Kampung Labohan Dagang, Banting, hari ini.

Beliau menambah, pihaknya mengambil langkah berjaga dengan menggunakan tali khas bagi menjerut mulut dam ekor reptlia itu.
Ujarnya, tiada sebarang kecederaan dialami pasukan APM sepanjang operasi tersebut.
“Buaya dan telur itu kemudian dibawa menggunakan lori ke Pejabat APM Daerag Kuala Langat.
“Reptilia itu akan diserahkan kepada Jabatan Perlindungan Hidupan Liar dan Taman Negara (Perhilitan) esok untuk tindakan lanjut,” katanya. – K! ONLINE


Wanita ditahan miliki 9 ekor pelanduk
Oleh NUR AMALINA AZMAN

13 Februari 2021, 6:50 pm
LANGKAWI – Seorang wanita berusia 46 tahun ditahan kerana memiliki sembilan ekor pelanduk dianggarkan bernilai RM1,500 di sebuah rumah di Kampung Mawat, Mukim Ulu Melaka di sini hari ini.
Tangkapan itu dilakukan dalam Operasi Bersepadu Khazanah Khazanah oleh Pasukan Polis Marin (PPM) Wilayah Satu Langkawi bersama Jabatan Perlindungan Hidupan Liar dan Taman Negara (Perhilitan) Daerah Langkawi kira-kira pukul 11 pagi.
Komander PPM Wilayah Satu Pulau Pinang, Asisten Komisioner Rosman Ismail memberitahu, hasil pemeriksaan mendapati suspek memiliki sembilan ekor pelanduk jenis tragulus javanicus di luar kawasan rumah itu.
“Wanita terbabit gagal menunjukkan surat kebenaran daripada Perhilitan untuk memelihara haiwan tersebut,” katanya dalam satu kenyataan di sini hari ini.
Kata beliau, kesemua haiwan itu dirampas dan diserahkan kepada Perhilitan Daerah Langkawi untuk tindakan lanjut.
“Suspek dibebaskan dengan jaminan polis dan kes disiasat di bawah Seksyen 60 (1) (a) Akta Pemuliharaan Hidupan Liar 2010,” tambahnya. – K! ONLINE


Ustaz Ebit Lew nyata rindu keluarga
Oleh MOHD RASDAN AHMAD

13 Februari 2021, 7:03 pm
PETALING JAYA – Satu hantaran yang dibuat oleh pendakwah bebas, Ebit Lew di laman sosial Facebook miliknya hari ini ternyata mendapat sambutan menggalakkan daripada pengikutnya.
Hantaran beserta gambarnya bersama ahli keluarga menyambut Tahun Baru Cina bersama ternyata memberikan inspirasi kepada rakyat negara ini walaupun keluarganya berbeza agama.
Ebit berkata, dia cukup merindui keluarganya terutamanya ketika sambutan Tahun Baru Cina tahun ini kerana halangan ketika perintah kawalan pergerakan (PKP) yang dilaksanakan kerajaan ketika ini.
“Rindu sayang semuanya keluarga saya. Setahun sekali baru dapat bertemu. Ini dah setahun kita tak berjumpa.
“Ramai tahun ni tak dapat bertemu. Semoga tahun depan covid 19 dah tiada, kita semua dapat bertemu semuanya,” ujar Ebit di akaun Facebooknya hari ini.
Tambahnya, bahagia dan kekayaan ialah dapat bersama keluarga yang kita cintai dan sayangi.

“Bahagia sangat rasa. Gong Xi Fa Cai. Xian Nian Kuai Le. Happy Chinese New Year 2021 Selamat Tahun Baru Cina, ” jelasnya lagi. – K! ONLINE.


Pengarah agensi kerajaan ditahan cabul staf sendiri
Oleh ISKANDAR SHAH MOHAMED

13 Februari 2021, 8:29 pm
KLANG – Polis menahan seorang pengarah sebuah agensi kerajaan hari ini selepas disyaki mencabul kakitangan dalam kejadian di Pelabuhan Klang di sini pada Selasa lalu.
Suspek berusia 35 tahun ditangkap pukul 9 pagi tadi selepas dipanggil membantu siasatan di Ibu Pejabat Polis Daerah (IPD) Klang Selatan kira-kira 9 pagi.
Menurut sumber, mangsa berusia 29 tahun dicabul selepas menyelesaikan urusan kerja rasmi di pejabatnya kira-kira pukul 2 pagi.
Kata sumber lagi, suspek bertindak mengancam termasuk menampar wanita terbabit ketika ingin mencabul kehormatannya.
“Selain itu, suspek juga mengugut akan mengambil tindakan tatatertib sekiranya mangsa membuat laporan polis.
“Mangsa bagaimanapun membuat laporan polis di Balai Polis Pandamaran selepas kejadian itu,” katanya di sini hari ini.

Sementara itu, Ketua Polis Daerah Klang Selatan, Asisten Komisioner Shamsul Amar Ramli mengesahkan menerima laporan dan kes disiasat mengikut Seksyen 354 Kanun Keseksaan. – K! ONLINE


10 lelaki ditahan main judi pakau, mabuk
Oleh OTHMAN YAHAYA

13 Februari 2021, 7:59 pm
SUNGAI PETANI- Tindakan 10 individu bermain judi pakau dan meneguk minuman keras di sebuah bangsal di Jalan Kuala Ketil di sini mengundang padah apabila mereka ditahan polis semalam.
Kesemua lelaki berusia 34 hingga 65 tahun itu ditahan dalam serbuan Op Covid/Op Limau kira-kira pukul 6.30 petang.
Ketua Polis Daerah Kuala Muda, Asisten Komisioner Adzli Abu Shah berkata, berdasarkan maklumat, sepasukan anggotanya menyerbu sebuah bangsal di Kampung Belakang Sekolah Menengah Datuk Bijaya Setia di Jalan Kuala Ketil.
“Seramai lima lelaki didapati leka berjudi manakala lima lagi lelaki duduk berhampiran sambil meneguk minuman keras,” katanya dalam satu kenyataan di sini hari ini.
Katanya, siasatan ke atas lima lelaki yang bermain judi itu dibuat mengikut Seksyen 7(2) Akta Rumah Judi Terbuka 1953 dan dikompaun di bawah Peraturan 10(1) Peraturan-Peraturan Pencegahan dan Pengawalan Penyakit Berjangkit 2021.
“Semakan mendapati tiga daripada lima suspek itu mempunyai tujuh rekod jenayah lampau membabitkan Seksyen 323, 379, 379A, 380 Kanun Keseksaan dan pernah dihukum mengikut Akta Penagihan Dadah (APD) 6(2)(d),” ujarnya.

Menurutnya, pihaknya turut merampas sebanyak 52 keping daun terup dan wang tunai berjumlah RM623.
Tambah Adzli, lima lagi lelaki yang berada di situ sambil mengambil minuman keras dikompaun di bawah kerana tidak mematuhi prosedur operasi standard (SOP) PKP. – K! ONLINE


Pusat bertauliah dan ILKA/ILKS akan guna pakai PdPD
Oleh MOHD. HUSNI MOHD. NOOR

13 Februari 2021, 6:03 pm
PUTRAJAYA – Kementerian Sumber Manusia (KSM) akan meneliti keperluan metodologi latihan dengan pelaksanakan latihan secara norma baharu bagi semua pusat bertauliah dan Institut Latihan Kemahiran Awam dan Swasta (ILKA/ILKS) di seluruh negara.
Menterinya, Datuk Seri M. Saravanan berkata, pihaknya kan mendapatkan input serta pandangan daripada pusat bertauliah dan ILKA/ILKS bagi mencari satu kaedah dan solusi terbaik.
Beliau berkata, input dan pandangan itu penting supaya ia boleh dijadikan model pengajaran dan pembelajaran digital (PdPD) yang berkesan bagi latihan dalam bidang kemahiran masing-masing.
“Semua pusat bertauliah dan ILKA/ILKS disarankan untuk merancang perubahan metodologi latihan dengan pelaksanakan latihan secara norma baharu.
“Pendekatan baru ini perlu dibangunkan oleh  Pusat Latihan, Pakar Negara dan Tenaga Pengajar TVET supaya selari dengan teknologi terkini IR4.0 agar PdPD ini dimanfaatkan pelajar sepanjang Perintah Kawalan Pergerakan (PKP) ini dan seterusnya dijadikan amalan yang berterusan,” katanya dalam kenyataan akhbar hari ini.
Saravanan berkata, ILKA dan ILKS juga perlu mengambil peluang melalui dana-dana disediakan kerajaan antaranya seperti PENJANA HRDF menerusi program Reskilling and Upskilling serta Program Insentif Pengambilan Pekerja dan Program Latihan di bawah Pertubuhan Keselamatan Sosial (Perkeso).

Beliau berkata, pelaksanaan program seperti itu akan dapat membantu ILKA dan ILKS menjana pendapatan untuk mengekalkan operasi di samping membantu peserta program meningkatkan keupayaan dan peluang kebolehkerjaan yang tinggi.
“Buat masa ini, semua ILKA dan ILKS adalah tertakluk dengan arahan semasa Majlis Keselamatan Negara (MKN) dalam sektor Pendidikan dan Perkhidmatan Latihan yang terkesan dengan PKP.
“Oleh yang demikian, ILKA dan ILKS perlu merujuk kepada Arahan Semasa MKN dan pemakluman berkaitan latihan kemahiran yang dikeluarkan oleh Jabatan Pembangunan Kemahiran (JPK) dari semasa ke semasa,” katanya. – K! ONLINE


Rendang Dendeng Kak Manja dapat sambutan
Oleh DIYANATUL ATIQAH ZAKARYA

13 Februari 2021, 5:37 pm
KUALA LUMPUR – Bermula dengan menjual hanya lima kilogram rendang, kini jenama Rendang Dendeng Kak Manja semakin mendapat sambutan dengan lebih 200 kilogram dihasilkan dalam sebulan untuk memenuhi permintaan di seluruh negara.
Pengasasnya, Fatin Amirah Md. Anuar, 32, berkata, perniagaan itu dimulakan secara kecil-kecilan pada tahun 2015 selepas mendapat permintaan daripada kenalan menjelang bulan Ramadan.
Katanya, resipi keluarga itu berjaya memikat hati para pelanggan yang mencubanya dan kini produk tersebut telah mendapat tempahan dari Sabah dan Sarawak.
“Pada awalnya, Rendang Dendeng Kak Manja ini dijual pada rakan-rakan terdekat yang ingin merasai resipi keluarga kami, namun semakin hari ia semakin mendapat permintaan terutama dalam tempoh sebulan sebelum Ramadan sehinggalah Hari Raya Aidilfitri.
“Kami perlu memasak sehingga 600 kilogram rendang sepanjang tempoh tersebut untuk memenuhi permintaan,” katanya kepada pemberita baru-baru ini.
Fatin mula menjual rendang sejak 2015.
Menurut Fatin, Rendang Dendeng Kak Manja ditawarkan dalam dua pilihan saiz iaitu 500 gram pada harga RM40 manakala pek 200 gram berharga RM20.

Ujarnya, produk berkenaan mampu bertahan sehingga enam bulan sekiranya disimpan di tempat sejuk beku dan sesuai dijadikan menu utama untuk dinikmati bersama nasi atau dijadikan inti sandwich.
“Biasanya tempahan akan diambil melalui ejen sah, laman sosial Facebook Fatin Anuar atau Instagram @dapur_kakmanja. Namun penghasilan rendang ini terhad memandangkan ia dibuat secara homemade.
“Kami dalam proses untuk menyediakan ruang pembuatan yang sesuai untuk menghasilkan rendang ini dalam kuantiti lebih banyak,” katanya.
Tambah Fatin, pihaknya menyambut baik sekiranya ada pihak yang ingin menjadi rakan niaga untuk membesarkan jenama itu sehingga melepasi pasaran antarabangsa.


126,000 individu diterima suntikan dalam sehari
Oleh MOHAMAD FAIZAL HASHIM

13 Februari 2021, 5:26 pm
KULAI – Dianggarkan seramai 126,000 individu bakal menerima suntikan vaksin Covid-19 sehari menerusi Pelan Imunisasi Kebangsaan Covid-19 yang bermula hujung bulan ini.
Menteri Kesihatan, Datuk Seri Dr. Adham Baba berkata, seramai tujuh petugas menyuntik vaksin (vaksinator) akan ditempatkan di 600 lokasi vaksinasi yang telah ditetapkan di setiap lokaliti atau kawasan seluruh negara.
“Seorang vaksinator ini boleh memberi suntikan vaksin Covid-19 kepada 30 individu setiap hari. Kerajaan menyasarkan menyuntik seramai 126,000 penerima vaksin sehari mulai 26 Februari ini.
“Fasa pertama penerima melibatkan golongan barisan hadapan iaitu anggota KKM yang terdedah kepada wabak serta petugas keselamatan seperti Angkatan Tentera Malaysia (ATM), Polis Diraja Malaysia (PDRM), Angkatan Pertahanan Awam (APM), Jabatan Sukarelawan Malaysia (Rela) selain beberapa kategori lagi yang ditetapkan kerajaan,” katanya.
Beliau ditemui selepas membuat operasi bersepadu bersama petugas Kementerian Kesihatan Malaysia (KKM), Polis Diraja Malaysia (PDRM) dan Jabatan Tenaga Kerja (JTK) untuk menjalankan lawatan pemeriksaan ke tempat kerja dan tempat penginapan pekerja di sini hari ini.
Dalam pada itu, Dr. Adham menafikan berlaku kelewatan dalam pengagihan vaksin Covid-19 kepada rakyat seperti yang didakwa oleh sesetengah pihak.

“Pengagihan vaksin adalah mengikut jadual dan tidak mengalami kelewatan kerana Malaysia sudah pun mendapatkan vaksin berkenaan secara rasmi dari pembekal ditetapkan kerajaan,” katanya.
Disoal mengenai vaksin bagi pekerja warga asing pula, Dr. Adham menjelaskan kerajaan akan mengutamakan Pelan Imunisasi Kebangsaan Covid-19 kepada rakyat tempatan dahulu sebelum meneliti keperluan buat warga asing.
“Kerajaan akan turut memberi vaksin percuma kepada pekerja warga asing terutama yang bertugas di sektor penting terutama kesihatan,” katanya. – K! ONLINE


6,118 warga asing jalani saringan
13 Februari 2021, 6:44 pm
PETALING JAYA- seramai 6,118 warga asing telah menjalani ujian saringan Covid-19.
Menteri Kanan Keselamatan, Datuk Seri Ismail Sabri Yaakob berkata, daripada jumlah itu, dua didapati positif Covid-19.
“Secara kumulatifnya, Kementerian Sumber Manusia memaklumkan seramai 368,185 pekerja warga asing telah menjalani ujian saringan Covid-19 yang melibatkan 16,758 majikan.
“Daripada jumlah ini, sebanyak 7,198 telah disahkan positif Covid-19 manakala 360,987 lagi adalah negatif,” katanya dalam satu kenyataan hari ini.
Ujian saringan diwajibkan kepada semua pekerja warga asing mulai 1 Februari. – K! ONLINE


Empat remaja buat aksi wheelie, zig zag diberkas
Oleh ASLIZA MUSA

13 Februari 2021, 6:47 pm
TAPAH – Empat remaja lelaki yang menunggang motosikal dan melakukan aksi berbahaya ‘zig zag’ antara 15 orang yang ditahan dalam Op Samseng Jalanan di Jalan Taman Bersatu Bidor di sini kelmarin.
Ketua Polis Daerah Tapah, Superintendan Wan Azharuddin Wan Ismail berkata, kesemua mereka yang berusia antara 16 hingga 20 tahun itu ditahan dalam operasi pada pukul 6.30 petang.
Operasi oleh Jabatan Siasatan dan Penguatkuasaan Trafik Perak bersama Bahagian Siasatan dan Penguatkuasaan Trafik Tapah serta Bidor itu dijalankan hasil risikan dan maklumat awam.
“Sebelum serbuan dijalankan, kumpulan remaja itu didapati berkumpul di kawasan tersebut yang mana mereka sedang melakukan aksi berbahaya seperti wheelie, zig zag dan menunggang dalam keadaan laju sambil menundukkan badan.
“Aksi kumpulan itu yang bermula dari simpang Taman Permai sehingga Taman Bersatu itu bukan sahaja bahaya pada diri sendiri malah pengguna jalan raya lain,” katanya di sini hari ini.
Menurut beliau, pasukan operasi kemudiannya mengepong kawasan tersebut dengan 15 buah motosikal bersama penunggang ditahan dan dibawa ke Balai Polis Bidor untuk tindakan lanjut.

Katanya, seramai 11 penunggang telah disaman atas pelbagai kesalahan Trafik manakala empat penunggang berusia 16 hingga 19 tahun telah ditahan di bawah Seksyen 42 (1) Akta Pengangkutan Jalan 1987.
“Pihak polis memohon kerjasama orang awam untuk menyalurkan maklumat mengenai kegiatan samseng jalanan untuk diambil tindakan.
“Kita sama sekali tidak akan berkompromi dan akan mengambil tindakan tegas terhadap kegiatan samseng jalanan,” katanya. – K! ONLINE


759 ditahan ingkar SOP, kesalahan rentas negeri dan daerah paling tinggi
13 Februari 2021, 6:42 pm
PETALING JAYA- Seramai 759 individu ditahan atas kesalahan ingkar prosedur operasi standard (SOP).
Menteri Kanan Keselamatan, Datuk Seri Ismail Sabri Yaakob berkata, daripada jumlah itu, 715 dikompaun dan 44 individu direman.
“Antara kesalahan direkodkan ialah merentas daerah dan negeri tanpa kebenaran (203), tiada penjarakan fizikal (167), tidak memakai pelitup muka (117), keluar rumah tanpa alasan munasabah (84), gagal menyediakan peralatan merekod diri dan pelanggan (57), membawa penumpang berlebihan (22), premis beroperasi lebih masa atau tanpa kebenaran (12). aktiviti pusat hiburan (8) dan lain-lain (89),” katanya. -K! ONLINE


Tiga jam bomba padam kebakaran lalang
Oleh KOSMO!

13 Februari 2021, 6:30 pm
Oleh ISWAN SHAFIQ ISA
SEBERANG PERAI – Bomba mengambil masa hampir tiga jam bagi memadamkan kebakaran membabitkan lalang seluas kira-kira 0.8 hektar di Jalan Batu Kawan, Simpang Ampat di sini hari ini.
Menurut jurucakap Jabatan Bomba dan Penyelamat Malaysia (JBPM) negeri, kejadian kira-kira pukul 2.18 petang itu berlaku tidak jauh dari ibu pejabat pihaknya.
Katanya, sebaik menerima panggilan kecemasan mengenai kejadian tersebut, sepasukan anggota bomba dari Balai Bomba dan Penyelamat Batu Kawan, Sungai Bakap dan Butterworth segera dikejarkan ke lokasi untuk memadamkan api.
“Tindakan anggota membuat pemadaman dan pengawalan serta ‘fire break’ berhampiran bangunan disebabkan pergerakan angin kuat membolehkan kebakaran dikawal kira-kira pukul 3.46 petang sebelum api dipadamkan pukul 4.30 petang.
“Pemantauan akhir dilakukan selepas itu bagi memastikan api tidak lagi merebak dan operasi tamat sepenuhnya kira-kira pukul 5.04 petang,” katanya kepada pemberita, hari ini.

Tambah jurucakap terbabit, tiada mangsa terlibat dalam kebakaran tersebut dan operasi pemadaman itu juga dibantu oleh Pasukan Bomba Sukarela (PBS). – K! ONLINE


Dua lelaki dicekup selepas 90 minit pecah rumah
Oleh MOHAMAD FAIZAL HASHIM

13 Februari 2021, 6:21 pm
KULAI – Polis mengambil masa 90 minit sebelum menahan dua lelaki yang disyaki terlibat dalam kes pecah rumah di Taman Muhibah, Saleng di sini, semalam.
Ketua Polis Daerah Kulai, Superintenden Tok Beng Yow berkata, dua lelaki berusia 31 dan 32 tahun itu ditahan sepasukan anggota dan pegawai Team Lejang/Pintu Balai Polis Kulai pada kira-kira pukul 5 petang.
Katanya, kejadian disedari mangsa pada pukul 3.30 petang selepas mendapati keadaan rumahnya berselerak dan tingkap biliknya dipecahkan selain wang tunai RM50 sudah lesap.
“Polis kemudian membuat rondaan dan menahan seorang daripada suspek sedang menaiki motosikal dalam keadaan mencurigakan di kawasan perumahan tersebut.
“Suspek pertama itu membawa pihak polis ke sebuah kuil di Saleng dan menahan seorang lelaki disyaki rakan sejenayahnya. Dua lelaki tempatan itu ditahan susulan laporan kes pecah rumah di taman tersebut,” katanya dalam kenyataan hari ini.
Beng Yow berkata, dalam tangkapan itu, polis merampas sebuah motosikal jenis Honda EX5, dua buah beg, satu unit cutter, satu kuku kambing, satu unit plier, satu unit spanar dan wang tunai RM168.

“Pengecaman terhadap barang-barang kes yang dirampas akan dilakukan mangsa untuk kenal pasti dan pengesahan pemilikan.
“Hasil siasatan dibuat, suspek mengaku terlibat dalam kes pecah rumah di taman itu dan siasatan lanjut akan dilakukan terhadap mereka sama ada turut terlibat dalam kes pecah rumah lain di daerah ini,” katanya.
Jelasnya, semakan rekod lampau mendapati suspek masing-masing mempunyai 16 dan tiga rekod bersabit kes jenayah serta dadah.
Tambahnya, ujian saringan air kencing mendapati seorang daripada suspek positif dadah jenis methaphetamine.
Kedua-dua suspek direman empat hari bermula Sabtu, kes disiasat di bawah Seksyen 457 Kanun Keseksaan dan Seksyen 15(1)(A) Akta Dadah Berbahaya 1957. – K! ONLINE


Lans koperal maut dilanggar pemandu mabuk
Oleh MOHAMAD FAHD RAHMAT

13 Februari 2021, 5:56 pm
KLUANG – Seorang anggota polis berpangkat Lans Koperal maut selepas motosikal ditunggangnya dilanggar pemandu mabuk dalam kemalangan di Kilometer 6 Jalan Kluang – Teck Wah Hing lewat malam semalam.
Dalam kejadian pada pukul 10.05 malam itu, mangsa, Lans Koperal Bradford Bernard, 28, meninggal dunia di tempat kejadian selepas mengalami kecederaan parah.
Timbalan Ketua Polis Daerah Kluang, Deputi Superintendan Abdul Razak Abdullah Sani berkata, ketika kejadian mangsa dalam perjalanan pulang ke rumah selepas tamat bertugas di kawasan Perintah Kawalan Pergerakan Diperketatkan (PKPD) di Penjara Simpang Renggam.
“Sejurus sampai di tempat kejadian, motosikal mangsa dilanggar sebuah kereta Mercedes-Benz yang dipandu seorang lelaki dipercayai dalam pengaruh alkohol.
“Anggota polis tebabit, meninggal dunia serta-merta di lokasi kejadian akibat kecederaan parah pada anggota badan,” katanya dalam satu kenyataan di sini hari ini.
Abdul Razak berkata, suspek berusia 58 tahun ditahan reman empat hari untuk membantu siasatan mengikut Seksyen 44 (1) Akta Pengangkutan Jalan 1987.

Jelasnya, semakan ke atas rekod jenayah, suspek memilik rekod berkaitan berkaitan Seksyen 420 Kanun Keseksaan. – K! ONLINE


3,499 kes baharu, 5 kematian; kes sembuh 3,515 kes
Oleh SITI A'ISYAH SUKAIMI

13 Februari 2021, 5:48 pm
PUTRAJAYA – Sebanyak 3,499 kes baharu dilaporkan hari ini, menjadikan jumlah kes positif Covid-19 di Malaysia sebanyak 261,805 kes.
Ketua Pengarah Kesihatan, Tan Sri Dr. Noor Hisham Abdullah berkata, daripada jumlah tersebut, satu kes import mendapat jangkitan dari luar negara manakala sebanyak 3,498 kes adalah penularan tempatan.
Menurutnya, kes aktif dengan kebolehjangkitan Covid-19 pula merekodkan sebanyak 51,558 kes.
“Sebanyak lima kes kematian turut dilaporkan dan jumlah kes kematian Covid-19 di Malaysia mencatatkan 958 kes.
“Terdapat 3,515 kes sembuh hari ini dan jumlah kumulatif kes sembuh sepenuhnya daripada Covid-19 sebanyak 209,289 kes,” katanya pada maklumat dimuat naik pada Facebook beliau di sini hari ini.
Ujarnya, terdapat 263 kes positif sedang dirawat di Unit Rawatan Rapi dengan 118 kes memerlukan bantuan pernafasan. – K! ONLINE


Ini pengajaran buat saya – Siti Sarah
Oleh MOHAMMAD SHAHEMY AZMI

13 Februari 2021, 3:39 pm
PETALING JAYA – Penyanyi Siti Sarah mengakui tindakan kompaun yang dikenakan terhadapnya dan suami termasuk tiga individu lain selepas melanggar prosedur operasi standard (SOP) di sebuah restoran di Lipis, Pahang semalam sebagai satu pengajaran besar.
Menerusi satu hantaran yang dimuat naik dalam Instagramnya, isteri kepada pelawak dan usahawan minuman, Bubblebee itu turut memohon maaf atas kesilapan yang dilakukannya.
“Kami mohon maaf. Ini pengajaran untuk saya dan diharap menjadi pengajaran juga untuk orang lain supaya sentiasa ikut SOP,” katanya menerusi hantaran dalam Instagramnya.
Menerusi hantaran serupa, pelantun lagu Kesetiaan itu turut mengakui perjalanannya ke Kelantan untuk menguruskan pembukaan dua cawangan baharu Bubblebee di Kubang Kerian dan Kota Bahru telah berdepan dengan pelbagai dugaan.
“Banyak dugaan sebelum kami sampai ke Kelantan untuk pembukaan Bubblebee di Kubang Kerian dan Kota Bharu selama 12 jam perjalanan.
“Bukan datang untuk bercuti. Kami dah dapat kebenaran rentas negeri. Mulanya ada petugas terlibat dengan kemalangan. Kereta mereka terbabas naik atas bukit akibat jalan licin.

“Berderau darah saya apabila dapat berita terbabit. Alhamdulillah syukur sangat kerana hanya kereta yang rosak, mereka (kakitangan) tidak alami kecederaan serius,” ujar Sarah.
Selepas menguruskan kemalangan tersebut, Sarah serta beberapa individu lain termasuk suaminya telah singgah makan di sebuah restoren di tepi jalan sebelum mereka dikompaun kerana melanggar SOP.
“Dugaan memang banyak tetapi semuanya tidak patahkan semangat kami. Apa yang penting, kami jadikan kejadian itu (dikompaun) sebagai pengajaran dan sama-sama kita ikut semua saranan kerajaan,” jelasnya.
Kosmo! hari ini melaporkan dua selebriti tanah air iaitu Shuib dan Siti Sarah dikenakan kompaun sebanyak RM1,000 seorang selepas didapati melanggar SOP ketika menjamu selera di sebuah restoran.
Menurut Ketua Polis Daerah Lipis, Deputi Superintendan Azli Mohd. Noor, pasangan itu dan dua yang lain dikenakan kompaun kerana tiada penjarakan fizikal semasa makan.
Kompaun berkenaan juga dikeluarkan bawah Akta Pencegahan Pengawalan Penyakit Berjangkit 1988. -K! ONLINE


Pendaftaran sebagai penerima vaksin perlu elak kesesakan, pembaziran
Oleh NOR IDAYU BOSRO

13 Februari 2021, 4:13 pm
PUTRAJAYA – Rakyat di negara ini perlu mendaftar sebagai penerima vaksin Covid-19 untuk membolehkan mereka dimasukkan ke dalam sistem pengurusan temujanji yang antara lain bagi mengelakkan kesesakan serta pembaziran semasa program vaksinasi dibuat.
Menteri Sains, Teknologi dan Inovasi, Khairy Jamaluddin Abu Bakar berkata, orang ramai kemudiannya akan diberi tarikh, tempat dan masa yang ditetapkan berdasarkan butiran maklumat yang diberikan.
“Proses pendaftaran ini merupakan sebahagian daripada proses membuat temujanji bagi mendapatkan vaksin Covid-19.
“Kebanyakan negara lain melaksanakan proses vaksinasi Covid-19 berdasarkan kaedah temujanji. Jika orang ramai datang secara tiba-tiba tanpa temujanji, mereka perlu beratur panjang,” katanya.
Beliau berkata demikian menerusi ciapan di Twitter sebagai respons terhadap pertanyaan orang awam mengenai proses pendaftaran sebagai penerima vaksin Covid-19.
Kosmo! Online semalam melaporkan, proses pendaftaran sebagai penerima vaksin Covid-19 bagi orang ramai dijangka dibuka bermula Mac ini dan dilaksanakan dengan konsep sukarela.

Khairy Jamaluddin dilaporkan berkata, orang ramai boleh berbuat demikian menerusi lima kaedah termasuk menggunakan aplikasi MySejahtera. -K! ONLINE


Panggung Bandaraya berusia lebih 100 tahun nyaris terbakar
Oleh ZULKIFLI MANZOR

13 Februari 2021, 3:55 pm
PETALING JAYA – Tindakan pantas anggota Dewan Bandaraya Kuala Lumpur (DBKL), pengawal keselamatan dan orang awam berjaya menyelamatkan Panggung Bandaraya yang berusia lebih 100 tahun di Dataran Merdeka daripada terbakar hari ini.
Komander Operasi Balai Bomba dan Penyelamat Jalan Hang Tuah, Mohd. Azam Alip berkata, Pusat Gerakan Operasi Kuala Lumpur pagi ini menerima panggilan kecemasan berhubung insiden kebakaran di bangunan tersebut.
“Setibanya bomba di lokasi kejadian didapati kebakaran melibatkan sebuah meja yang diletakkan di koridor bangunan untuk kegunaan pasukan pengawal keselamatan.
“Meja itu telah terbakar 100 peratus. Kebakaran tersebut telah merebak ke tingkap,” katanya dalam satu kenyataan media hari ini.
Mohd. Azam berkata, kebakaran itu bagaimanapun telah dipadamkan oleh pihak DBKL, pengawal keselamatan dan orang awam sebelum pihak bomba tiba.
Menurut beliau, anggota bomba kemudian mejalankan kerja-kerja ‘overhall’ untuk memastikan api telah dipadamkan sepenuhnya

“Kebakaran dipadamkan sepenuhnya pada pukul 9:48 pagi. Tiada mangsa terlibat. Punca kebakaran masih dalam siasatan,” katanya. – K! ONLINE


MyHeart beri rawatan percuma kepada lebih 1,000 pesakit
Oleh MOHAMAD NAUFAL MOHAMAD IDRIS

13 Februari 2021, 3:59 pm
SHAH ALAM – Prihatin terhadap kumpulan masyarakat kurang berkemampuan mendapatkan rawatan kesihatan mendorong Pertubuhan Kesihatan Jantung Malaysia (MyHeart) menawarkan khidmatnya secara percuma kepada rakyat Malaysia.
Pengerusi My Heart, Dr. Ahmad Luqman Ahmad Shuhaili berkata, rawatan tersebut termasuk cuci luka, sesi fisioterapi, menukar tiub rawatan dan sebagainya kepada para pesakit.
“Sebelum ini, kita hanya memfokuskan kepada rawatan dan penajaan perbelanjaan pesakit jantung.
“Namun, kita menukar keadah itu dalam perluaskan perkhidmatan rawatan percuma dengan lebih 1,000 pesakit telah dibantu di seluruuh negara setakat ini,” katanya ketika ditemui di Pangsapuri Alora di Seksyen 25, di sini, hari ini.
Terdahulu, sepasukan anggota itu memberikan rawatan kepada Muhammad Faiz Yeo Muhammad Riduan Yeo, 20, yang merupakan mangsa kemalangan apabila motosikal ditungganginya dilanggar sebuah kereta ketika dalam perjalanan ke tempat kerja di Seksyen 25, September tahun lalu.
Menurutnya, pihaknya juga bercadang membeli dua buah ambulans bagi membawa pesakit ke hospital seterusnya mengukuhkan lagi sistem perkhidmatan kesihatan ditawarkan pihaknya. -K! ONLINE


Johnny jaga pengunjung dari gangguan monyet sudah tiada
Oleh SHAMSUL KAMAL AMARUDIN

13 Februari 2021, 5:06 pm
LUMUT – Salah seekor anjing liar yang dilatih dan dijadikan haiwan pemantau oleh Majlis Perbandaran Manjung (MPM) di Taman Paya Bakau dekat sini, ditemui mati pagi ini dipercayai dilanggar kenderaan.
MPM dalam satu kenyataan dikeluarkan dalam Facebook hari ini menyatakan Johnny dan Puppy merupakan anjing liar yang telah dilatih untuk menghalau monyet yang cuba keluar dari taman tersebut dan memastikan tidak ada penceroboh yang masuk ke situ.
“Johnny juga menjadi peneman setia pengawal keselamatan dan sangat rapat dengan kakitangan MPM yang bertugas di Taman Paya Bakau ini.
“Lesen anjing telah dipasangkan kepada Johnny dan Puppy tetapi malangnya Johnny dapat berkhidmat sementara sahaja bersama MPM.
“Terima kasih Johnny di atas khidmat dan taat setia yang telah diberikan. Johnny dalam ingatan,” kata kenyataan itu.
Kosmo! pada 4 Februari lalu melaporkan, kehadiran dua ekor anjing, Johnny dan Puppy yang dilatih khusus untuk mengusir monyet liar di situ daripada berkeliaran di lokasi yang dikhususkan untuk pengunjung.

Kedua-dua ekor anjing tersebut dilesenkan di bawah Undang-undang Pelesenan Anjing (MPM) 1993 bagi menjaga taman itu serta melindungi pengunjung daripada gangguan monyet dan haiwan liar lain.
Sebelum itu, kehadiran monyet liar dalam bilangan yang banyak mengganggu pengunjung termasuk merampas makanan dibawa serta mencuri beg tangan.
Johnny yang merupakan anjing jantan dan pasangannya, Puppy, bertindak sebagai pengusir monyet selain mengawasi jika ada haiwan berbisa lain seperti ular kapak, yang ada di taman paya bakau ini, daripada mengganggu orang ramai. – K! ONLINE


Polis tahan lelaki disyaki noda anak saudara
Oleh ZULKIFLI MANZOR

13 Februari 2021, 3:46 pm
PETALING JAYA – Polis menahan seorang lelaki berusia 41 tahun kerana disyaki merogol remaja perempuan berusia 14 tahun yang merupakan anak saudaranya sendiri.
Ketua Polis Daerah Petaling Jaya, Asisten Komisioner Nik Ezanee Mohd. Faisal berkata, suspek ditahan selepas polis menerima laporan dibuat oleh mangsa pada 11 Februari lalu.
“Mangsa mendakwa dirogol abang ibunya itu sejak Mac sehingga Disember 2020 di rumah keluarga mereka di Sea Park, Petaling Jaya.
“Menurut mangsa, kejadian rogol secara paksa sering berlaku apabila ibu mangsa tiada di rumah atau ketika adik-beradiknya sedang tidur,” katanya dalam satu kenyataan media hari ini.
Nik Ezanee berkata, berikutan itu polis menahan suspek di sebuah rumah di Sea Park kira-kira pukul 7.30 petang pada hari sama selepas menerima laporan remaja perempuan tersebut.
Menurut beliau, suspek yang tidak memiliki rekod jenayah lampau ditahan reman selama tujuh hari dan kes disiasat dibawah Seksyen 376B Kanun Keseksaan kerana kelakuan sumbang mahram.

Jelas beliau, jika sabit kesalahan lelaki tersebut boleh dihukum penjaran minimum 10 tahun dan maksimum 10 tahun serta sebatan.
“Mangsa diberi perlindungan di Hospital Kuala Lumpur untuk pemeriksaan lanjut,” katanya. – K! ONLINE


Penyeludup mungkin guna dron pantau kawalan sempadan negara
Oleh YATIMIN ABDULLAH

13 Februari 2021, 4:10 pm
TUMPAT – Angkatan Tentera Malaysia (ATM) tidak menolak kemungkinan sindiket penyeludup sanggup menggunakan dron untuk memantau kawalan sempadan negara bagi membolehkan kegiatan haram mereka berjalan lancar.
Panglima Briged Kelapan Infantri, Brigedier Jeneral Zamsari Abu Hassan berkata, meskipun pengunaan dron masih belum dikesan oleh ATM, namun ia bukan perkara mustahil untuk dilakukan oleh mereka.
Menurutnya, bagaimanapun ATM sentiasa bersedia untuk berdepan pelbagai cabaran sepanjang melaksanakan tugasan di kawasan sempadan negara.
Ujarnya, rondaan agresif di kawasan sempadan negara di bawah kendalian ATM sejauh 85 kilometer dari Rantau Panjang ke Jeli sentiasa diperketatkan dari masa ke masa.
“Kita mahu sempadan negara tidak mudah untuk dibolosi oleh aktiviti jenayah rentas sempadan yang boleh menggugat kestabilan negara,” katanya kepada pemberita di sini hari ini.
Terdahulu, beliau bersama Menteri Besar Kelantan, Datuk Ahmad Yakob turun padang meninjau Program Jiwa Murni ATM di Kampung Alor Durian, Wakaf Bharu di sini. -K! ONLINE


Rumah Ibadat Bukan Islam dibenar operasi hingga khamis
Oleh NOR IDAYU BOSRO

13 Februari 2021, 5:21 pm
PUTRAJAYA – Rumah Ibadat Bukan Islam (RIBI) dibenarkan beroperasi semasa tempoh Perintah Kawalan Pergerakan (PKP) berkuat kuasa semalam hingga 18 Februari ini.
Perkara itu diputuskan dalam mesyuarat Sidang Khas Majlis Keselamatan Negara (MKN): Pengurusan Covid-19 Bilangan 14 Tahun 2021 yang dipengerusikan oleh Perdana Menteri, Tan Sri Muhyiddin Yassin.
Kementerian Perpaduan Negara berkata, pembukaan RIBI semasa PKP adalah tertakluk kepada prosedur operasi standard (SOP) termasuklah bilangan kehadiran penganut tidak melebihi 30 orang pada satu-satu masa.
Katanya, RIBI perlu menjalankan kerja-kerja sanitasi selama 30 minit sebelum dan selepas aktiviti keagamaan atau sembahyang.
“Penggunaan MySejahtera digunakan bagi tujuan rekod di kawasan yang mempunyai liputan internet yang luas.
“Pengecualian imbasan kod MySejatera yang hadir ke RIBI diberikan kepada penganut yang berumur 60 tahun ke atas dan tidak mempunyai telefon pintar,” katanya dalam satu kenyataan di sini hari ini.

Kenyataan itu berkata, jadual waktu sembahyang bagi Tokong Buddha, Tao, Wat Siam dan Gereja bermula pukul 6 pagi hingga 2 petang.
Katanya, dua sesi waktu sembahyang dibenarkan bagi Kuil Hindu iaitu dari pukul 6 pagi hingga 10 pagi dan dari pukul 5 petang hingga 9 malam.
“Jadual waktu sembahyang rumah ibadat Gurdwara pula bermula pukul 6 pagi hingga 9 pagi,” katanya. – K! ONLINE


Anjung Kelana bakal bantu gelandangan
Oleh MOHD RASDAN AHMAD

13 Februari 2021, 4:58 pm
PETALING JAYA – Kementerian Wilayah Persekutuan (KWP) bakal membuka Pusat Tranformasi Gelandangan sebagai usaha untuk membantu golongan tersebut keluar dari keadaan yang mereka alami ketika ini.
Menteri Wilayah Persekutuan, Tan Sri Annuar Musa berkata, pusat transformasi itu bakal dikenali sebagai Anjung Kelana dan ia dijangka beroperasi pada 1 Mac ini.
“Pembinaan ini adalah susulan daripada Anjung Singgah yang terletak di Jalan Pahang, Kuala Lumpur dimana gelandangan akan ditempatkan di sana dan diberi makan dan minum.
“Manakala Anjung Kelana ini adalah program berkembar dan mengkhususkan untuk gelandangan yang terpilih dan setelah melalui saringan bagi menilai tahap keupayaan mental, fizikal dan produktif untuk diberikan pekerjaan yang sesuai,” katanya.
Beliau berkata demikian ketika sidang akhbar setelah menyampaikan Microgreen Kit kepada 23 orang gelandangan di Pusat Gelandangan Sementera (PGS) dekat Sentul Perdana hari ini.
Dalam majlis sama, Annuar turut melakukan lawatan dan menghulurkan bantuan kepada golongan gelandangan di Projek Urban Farming di Kampung Sri Malaysia Bandar Tun Razak.

Tambah Annuar, sebahagian daripada gelandangan tersebut akan bekerja dalam Program Pertanian Bandar serta kerja-kerja lain yang boleh dilaksanakan di Anjung Kelana tidak lama lagi.
Terdahulu, Annuar pada awal tahun lalu telah mengumumkan satu projek khas yang dirangka untuk gelandangan yang dikenali Anjung kelana di ibu kota dengan tujuan membantu menempatkan dan melatih golongan gelandangan. -K! ONLINE.


Warga emas meninggal dunia atas pokok sena
Oleh ROSLIZA MOHAMED dan ROHANA MOHD. NAWI

13 Februari 2021, 4:05 pm
KOTA BHARU – Seorang warga emas pengsan di atas pokok sena setinggi enam meter sebelum dia meninggal dunia di hadapan sebuah rumah di Tanjong Mas di sini semalam.
Mangsa, Zakaria Adam, 62, disahkan meninggal dunia ketika sepasukan anggota bomba dari Balai Bomba dan Penyelamat, Pengkalan Chepa sedang melakukan operasi menyelamat lelaki itu.
Difahamkan, mangsa dipercayai meninggal dunia akibat serangan jantung ketika memanjat pokok sena berhampiran rumahnya untuk memotong dahan pokok itu.
Ketua Balai Polis dan Penyelamat Pengkalan Chepa, Penolong Kanan Penguasa Bomba, Mohd. Fakri Mazlan berkata, bomba menerima panggilan kecemasan mengenai kejadian itu kira- kira pukul 9.48 pagi.
“Apabila tiba di lokasi kejadian, seorang warga emas didapati sudah pengsan di atas pokok itu. Bomba mengambil masa kira-kira 40 minit untuk menurun mangsa dengan ketinggian pokok enam meter.
“Bagaimanapun, apabila mangsa telah dibawa turun, pegawai perubatan yang hadir mengesahkan warga emas itu sudah meninggal dunia,” katanya ketika dihubungi Kosmo! semalam.

Menurut Mohd. Fakri, operasi menurun dan menyelamatkan mangsa tamat pada pukul 10.30 pagi dan kes diserahkan kepada pihak polis untuk tindakan lanjut.
Sementara itu, rakan kepada mangsa, Pok Mat Che Mud, 71, mendengar Zakaria mengerang kesakitan sebanyak dua kali sebelum meninggal dunia.
Katanya, apabila mendengar suara itu, dia meminta mangsa mengucapkan dua kalimah syahadah, namun melihat kepala Zakaria sudah terkulai ke bawah.
“Saya sudah bekerja dengan arwah sebagai pemotong pokok sejak lapan tahun lalu. Kebiasaannya, saya yang akan memanjat dan memotong pokok, namun hari ini (semalam) arwah yang ingin membuat kerja-kerja itu,” katanya ketika ditemui Kosmo! di Tanah Perkuburan Kampung Sireh di sini semalam.

Hasliza menunjukkan gambar arwah ayahnya yang meninggal dunia selepas menemui ajal di atas pokok sena.
Anak arwah, Hasliza Zakaria, 37, berkata, ayahnya bekerja menebang pokok sejak berpuluh tahun dan tidak pernah berlaku kejadian yang tidak diingini.
Sementara itu, Ketua Polis Daerah Kota Bharu, Asisten Komisioner Abdul Rahim Daud berkata, hasil bedah siasat yang dilakukan bermula pukul 2 hingga 3 petang di Hospital Raja Perempuan Zainab II di sini mengesahkan punca kematian mangsa disebabkan saluran darah dalam jantung tersumbat. – K! ONLINE


Lelaki maut, motosikal terbabas
Oleh ROHANA MOHD. NAWI

13 Februari 2021, 12:54 pm
KOTA BHARU – Seorang lelaki maut selepas motosikal yang ditunggangnya terbabas sendiri di Jalan Salor Baru – Kota Bharu di sini malam tadi.
Dalam kejadian pada pukul 12.30 tengah malam itu, Muhammad Shahril Haizi Che Aziz, 21, meninggal dunia di lokasi kejadian selepas mengalami kecederaan parah pada bahagian kepala.
Ketua Polis Daerah Kota Bharu, Asisten Komisioner Abdul Rahim Daud berkata, siasatan mendapati, kejadian berlaku ketika mangsa yang menunggang motosikal jenis Yamaha Y15ZR sedang dalam perjalanan dari arah Pasir Mas menghala ke Kota Bharu.
“Apabila tiba di tempat kejadian, mangsa dipercayai gagal mengawal motosikal yang ditunggangnya itu.
“Insiden itu menyebabkan mangsa terjatuh di tengah jalan dan mengalami kecederaan parah pada bahagian kepala kerana tidak memakai topi keledar,” katanya ketika dihubungi Kosmo! hari ini.
Menurut Abdul Rahim, siasatan mendapati kemalangan berlaku disebabkan kegagalan mangsa mengawal motosikal yang ditunggangnya dengan kelajuan tinggi sebelum terbabas. -K! ONLINE


Dikompaun langgar SOP, Shuib minta maaf
Oleh KOSMO!

13 Februari 2021, 1:58 pm
PETALING JAYA – Pelawak dan usahawan terkenal, Shuib memohon maaf selepas dia dan empat individu lain termasuk isterinya Siti Sarah dikenakan kompaun kerana didapati melanggar prosedur operasi standard (SOP) Perintah Kawalan Pergerakan (PKP) 2.0 di sebuah restoran di Lipis, Pahang semalam.
Dalam kejadian tersebut kesemua mereka dikenakan kompaun berjumlah RM1,000 selepas didapati melanggar SOP makan melebihi dua orang untuk satu meja.
Shuib atau nama penuhnya, Shahmira Muhamad, 37, berjanji untuk memastikan kejadian serupa tidak akan berulang lagi.
“Minta maaf sekarang keadaan tidak mengizinkan untuk ditemu ramah.
“Saya juga meminta maaf atas apa yang berlaku semalam dan berjanji kejadian seperti itu tidak akan berulang lagi,” jawabnya ringkas kepada Kosmo! Online sebentar tadi.
Difahamkan, kejadian tersebut berlaku semasa mereka singgah di sebuah restoran untuk makan malam ketika dalam perjalanan menuju ke Kelantan untuk pembukaan dua cawangan terbaharu kedai minuman BubbleBee di Kubang Kerian dan Kota Bharu hari ini.

Kosmo! hari ini melaporkan dua selebriti tanah air iaitu Shuib dan Siti Sarah dikenakan kompaun selepas didapati melanggar SOP ketika makan di sebuah restoran.
Menurut Ketua Polis Daerah Lipis, Deputi Superintendan Azli Mohd. Noor, pasangan itu dan dua yang lain dikenakan kompaun kerana tiada penjarakan fizikal semasa makan.
Kompaun berkenaan juga dikeluarkan bawah Akta Pencegahan Pengawalan Penyakit Berjangkit 1988. – K! ONLINE


Balak bernilai RM404,000 dirampas dalam seminggu PKP
Oleh ABDUL RASHID ABDUL RAHMAN

13 Februari 2021, 12:57 pm
KUANTAN -Aktiviti mencuri balak yang dilakukan dalam tempoh Perintah Kawalan Pergerakan (PKP) gagal mengaburi pihak berkuasa yang berjaya merampas balak bernilai RM404,000 di Temerloh dan Bentong dalam tempoh seminggu.
Ketua Penolong Pengarah (Penguatkuasa), Jabatan Perhutanan Negeri Pahang, Nor Azirim Ahmad berkata, kesemua kayu balak pelbagai spesies itu dirampas dalam dua serbuan yang dilakukan di Hutan Simpan Kemasul di Bentong dan Hutan Simpan Jengka di Temerloh.
“Dalam serbuan pertama di Kompartmen 6 Hutan Simpan Kemasul menemukan 11 tual balak bernilai kira-kira RM17,000 manakala serbuan kedua di Hutan Simpan Jengka menemukan 48 tual balak spesies keruin, meranti dan balau bernilai kira-kira RM387,000.
“Dalam serbuan yang dilakukan anggota unit penguatkuasa zon Pahang Barat itu kita turut menyita sebuah lori lima tan, jengkaut dan tiga buah motosikal,”katanya di sini, hari ini.
Menurut Nor Azirim, aktiviti penebangan balak berkenaan dipercayai melibatkan individu berpengalaman bertujuan menghasilkan kayu bergergaji daripada spesis pokok yang bernilai tinggi.
Beliau memberitahu, Hutan Simpan Jengka menjadi tumpuan kegiatan menebang balak secara haram berikutan terdapat banyak spesis balak berkualiti dengan taburan pokok balak bersaiz besar. -K! ONLINE


Reaksi berbeza netizen isu mesej mahu ‘berkenalan’
Oleh ZULKIFLI MANZOR

13 Februari 2021, 3:09 pm
PETALING JAYA – Tindakan seorang wanita menyiarkan ‘tangkap layar’ pesanan WhatsApp didakwa oleh seorang anggota polis yang mahu berkenalan dengannya mendapat pelbagai reaksi dalam kalangan netizen sejak semalam.
Wanita itu mendakwa dia mendapat pesanan WhatsApp itu selepas ditahan dalam sekatan jalan raya di mana seorang anggota polis bertugas mencatat maklumat peribadinya termasuk nombor telefon.
Sebahagian netizen menyokong tindakan wanita itu mendedahkan perkara tersebut di media sosial kerana ia melibatkan soal integriti polis, namun tidak kurang mengkritik kerana beranggapan perkara itu cuma melibatkan hal peribadi.
Pemilik akaun Facebook Naziffa Ahmad Iman berkata, polis juga manusia biasa dan anggota polis itu mungkin hanya mahu berkenalan kerana terpesona dengan wanita berkenaan.
“Dia terpesona dengan awak mahu kenal sahaja. Kalau awak tidak mahu tidak perlu balas mesej dia,” kata Naziffa Ahmad Iman.
Pemilik akaun Facebook Halilah Alwi pula berkata, anggota polis juga punya hati serta perasaan, maka wanita tersebut tidak sepatutnya menghebohkan perkara itu di media sosial.

“Kasihan pada anggota polis itu. Boleh kena tindakan tatatertib. Perkara kecil cuma hantar pesanan WhatsApp. Jika tidak mahu layan sekat sahaja,” katanya.
Bagi pengguna Facebook Khairul Hanafi Juhari, orang ramai boleh beri apa sahaja alasan menyebelahi anggota polis itu, tetapi perkara tersebut tetap satu kesalahan melibatkan Akta Peribadi.-K! ONLINE


Rumah terbakar, dua keluarga tinggal sehelai sepinggang
Oleh ROHANA MOHD. NAWI

13 Februari 2021, 12:47 pm
BACHOK – Dua keluarga termasuk seorang ibu tunggal hany tinggal dalam keadaan sehelai sepinggang selepas rumah mereka musnah dalam kebakaran di Kampung Alor Bakat di sini pagi tadi.
Kejadian itu disedari oleh mangsa, Halimah Mayim, 60, ketika bangun daripada tidur untuk memasak kuih-muih untuk jualan kira-kira pukul 3.30 pagi.
Menurutnya, dia terdengar bunyi letupan kecil beberapa kali dari bahagian lantai dan bumbung rumah sebelum melihat api sedang membakar rumah.
“Saya bergegas mencari suami, Azmi Wahab, 59, yang ketika itu sedang tidur di dalam kereta berhampiran rumah.
“Ketika kejadian, suami saya yang menghidap kanser hati tahap empat tidak dapat tidur sebelum mengambil keputusan untuk keluar dan tidur dalam kereta sementara menunggu waktu subuh,” katanya ketika ditemui pemberita di lokasi kejadian di sini hari ini.
Halimah berkata, dia tidak sempat menyelamatkan sebarang dokumen dan barang berharga kerana terkejut selepas melihat api marak dengan cepat.

Katanya, dia dan anaknya, Lokman Khalil, 21, bergegas keluar menyelamatkan diri daripada terperangkap dalam kebakaran.
Seorang lagi mangsa ibu tunggal, Siti Hawa Hamad, 73, ketika ditemui berkata, ketika kejadian dia sedang bersahur sebelum terdengar beberapa kali letupan dari rumah jirannya.
“Saya terus mencapai plastik yang mengandungi dokumen dan wang tunai yang bersangkut pada dinding bilik dan mengejutkan beberapa orang cucu yang sedang tidur untuk menyelamatkan diri.-K! ONLINE


Tiada lambakan sayur sepanjang PKP
Oleh YATIMIN ABDULLAH

13 Februari 2021, 2:09 pm
TUMPAT – Kementerian Pertanian dan Industri Makanan mengesahkan pihaknya tidak menerima sebarang laporan mengenai isu atau masalah berkaitan lambakan sayur berlaku sepanjang perlaksanaan Perintah Kawalan Pergerakan (PKP) 2.0 ketika ini.
Timbalan Menteri Pertanian dan Makanan II, Datuk Che Abdullah Mat Nawi berkata, langkah kerajaan yang mengumumkan industri makanan dan pertanian sebahagian daripada perkhidmatan yang perlu berjalan telah berjaya menggelakkan masalah itu berlaku seperti PKP pada tahun lalu.
“Pihak kementerian menerusi Lembaga Pemasaran Pertanian Persekutuan (Fama) sentiasa berusaha membantu para petani dalam menjual hasil yang dikeluarkan oleh mereka.
“Bukan itu sahaja, kita turut berusaha dan bekerja keras bagi memastikan bekalan makanan dalam negara sentiasa cukup untuk menampung keperluan rakyat,” katanya ketika ditemui pemberita di sini hari ini.
Terdahulu, beliau yang juga Ahli Parlimen Tumpat meluang masa menziarahi Ong Guan Ann sempena Tahun Baharu Cina di Kampung Kulim di sini.
Dalam perkembangan lain, Che Abdullah memberitahu, sebanyak RM100,000 telah diperuntukkan oleh Pertubuhan Peladang Kebangsaan (Nafas) di bawah program Ziarah Peladang untuk membantu golongan asnaf di negeri ini. -K! ONLINE


Lelaki ditemui mati tergantung
Oleh IVAN AMIRUL

13 Februari 2021, 3:36 pm
LABUAN – Mayat seorang lelaki ditemui mati tergantung pada pagar pintu beranda bilik tingkat atas kediamannya di sebuah taman perumahan di kawasan Kampung Pohon Batusemalam.
Dalam kejadian kira-kira pukul 9.35 pagi itu, mayat mangsa berusia 24 tahun itu ditemui jiran neneknya sebelum ahli keluarga lain menghubungi pihak polis.
Ketua Polis Labuan, Deputi Superintendan Mohd Ibrahim Mohd Ghani berkata, siasatan di lokasi kejadian mendapati terdapat tali yang masih kelihatan tergantung di pagar pintu belakang bahagian tingkat atas rumah berkenaan yang dipercayai digunakan mangsa untuk menggantung diri.
“Mayat lelaki berkenaan telah diturunkan oleh ahli keluarga mangsa terbabit sebelum
pasukan Forensik Hospital Labuan tiba di lokasi kejadian mengesahkan mangsa sudah meninggal dunia.
“Tiada seberang kecederaan fizikal ditemui ke atas mangsa,” katanya dalam kenyataan media hari ini.
Mohd Ibrahim berkata, mayat mangsa dihantar ke hospital untuk tujuan bedah siasat.

Mengulas lanjut, beliau menyatakan punca kejadian masih dalam siasatan dan kes disiasat sebagai mati mengejut (SDR). -K! PONLINE